Lokasi SAR penunggang jet ski hilang diubah ke Santubong

KUCHING, 18 September- Operasi Mencari dan Menyelamat (SAR) seorang lelaki yang hilang ketika memandu uji jet ski di Perairan Talang-talang berubah lokasi dari perairan Sematan Lundu ke Santubong.Menurut Pusat Gerakan Operasi Jabatan Bomba dan Penyelamat Malaysia Negeri Sarawak, ia susulan penemuan jet ski milik mangsa di kawasan Tanjung Sipang Santubong pada pukul 5.30 petang semalam.Operasi akan diambil alih oleh Balai Bomba dan Penyelamat Petra Jaya bersama Ageni Penguatkuasaan Maritim Malaysia (APMM) di jeti Lembaga Kemajuan Ikan Malaysia (LKIM) di Santubong.

(Jet ski milik mangsa ditemui di kawasan Tanjung Sipang Santubong pada pukul 5.30 petang semalam)

Khamis lalu mangsa, Lee Chong Long disedari hilang oleh rakannya ketika mereka kembali ke jeti selepas memandu uji jet ski di perairan Pulau Talang-talang, Sematan, kira-kira 100 kilometer dari Kuching.Bagaimanapun, rakan mangsa membuat laporan polis lewat Jumaat selepas usaha mengesan temannya secara solo, gagal.


Bot karam, nelayan dikhuatiri lemas

BAGAN DATUK, 18 September- Seorang nelayan berusia 57 tahun dikhuatiri lemas apabila bot yang dinaikinya karam di Muara Sungai Bernam, Sungai Lipas, di sini semalam.Menurut jurucakap Jabatan Bomba dan Penyelamat Malaysia (JBPM) Perak, pihaknya menerima panggilan mengenai kejadian daripada pihak polis pada pukul 11.55 malam."Sebaik tiba di lokasi mendapati, mangsa telah terjatuh ke dalam laut akibat bot dinaiki telah karam dan dianggarkan hilang pada jarak 1 batu nautika. Operasi pencarian diteruskan lagi pada pagi ini dengan kekuatan 27 anggota bomba, Agensi Penguatkuasaan Maritim Malaysia (Maritim Malaysia) dan Angkatan Pertahanan Awam (APM)," katanya.

(Anggota bomba melakukan pencarian mangsa bot karam di Muara Sungai Bernam, Sungai Lipas)

Sebanyak lapan bot digunakan daripada pelbagai agensi bagi membantu mencari mangsa yang hilang.


Wanita berihram di Makkah, sila serah diri

BUKIT GANTANG, 18 September- Wanita yang didakwa mengerjakan umrah dengan berpakaian ihram di Makkah, Ogos lalu diminta agar memberi kerjasama kepada Jabatan Agama Islam dengan tampil menyerah diri bagi menyelesaikan isu tersebut.

Menteri di Jabatan Perdana Menteri (Hal Ehwal Agama), Datuk Idris Ahmad memaklumkan, sehingga kini pihaknya masih belum dapat mengesan keberadaan wanita berkenaan."Kita tak tahu di mana wanita terbabit, sepatutnya dia kena berani kerana dia berani tunjuk gambar, jadi hebatlah.Patut awak dah berani tunjuk depan Kaabah, kenapa takut, berani buat berani tanggunglah," katanya selepas menyertai Program Berjalan Teguh sejauh tiga kilometer di Dataran Tarbiah, di sini.

(Datuk Idris Ahmad meminta wanita berihram di Makkah tampil serah diri)

Sebelum ini pihaknya telah mendapat bantuan Kementerian Dalam Negeri dan Kementerian Pelancongan, Seni dan Budaya untuk menyiasat kesahihan dakwaan tersebut sebelum tindakan seterusnya diambil.Bantuan kedua-dua kementerian berkenaan susulan individu terbabit menggunakan visa pelancongan dan bukan menerusi khidmat agensi umrah.Terdahulu, pada 12 Ogos, media melaporkan tindakan tegas menanti wanita itu berikutan tular di media sosial mengenainya yang berada di Makkah dalam keadaan lengkap berpakaian ihram seperti jemaah lelaki.


Polis Thailand edar gambar wanita mangsa culik

(Mangsa kes culik, Rosnazirah Mohd Naim, 36 tahun yang dilapor dilarikan dari rumahnya di Kampung Semat Jal, Wakaf Bharu, Tumpat pada 13 September lalu)

KOTA BHARU, 18 September - Polis Thailand telah mengedarkan gambar mangsa kes culik di Tumpat, dekat sini, ke 19 buah balai polis di Wilayah Narathiwat bagi membantu mengesan wanita itu. Ketua Polis Wilayah Narathiwat, Jeneral Wan Seman Wan Salleh berkata gambar seorang suspek lelaki turut diedarkan dan usaha berkenaan dijalankan bagi membantu polis Kelantan yang mengesyaki mangsa diculik dan dilarikan ke Thailand."Kita kini menjalankan operasi besar-besaran bagi membantu PDRM (Polis Diraja Malaysia) mengesan wanita yang juga ejen kosmetik berusia 36 tahun yang diculik dari rumahnya di Kampung Semat Jal, Tumpat, pada 13 September lalu."Operasi mengesan mangsa itu digerakkan sejurus pihaknya menerima gambar mangsa dan juga seorang suspek yang dipercayai antara individu yang terlibat menculik wanita tersebut," katanya ketika dihubungi, hari ini.Wan Seman berkata operasi mengesan mangsa dilakukan dengan pantas atas hubungan baik dengan polis Kelantan dan kerjasama rentas sempadan selama ini.

(Rakaman CCTV kejadian culik seorang wanita yang juga ejen kosmetik yang tular di media sosial)

Beliau berkata beberapa siri serbuan telah dijalankan di hotel, stor simpanan barang dan rumah kediaman, namun masih gagal menemukan mangsa. "Polis Thailand juga telah memaklumkan mengenai kes tersebut di balai polis bersempadan dengan Kelantan iaitu di Balai Polis Sungai Golok, Waeng, Takbai dan Buketa supaya melipat gandakan usaha."Operasi ini juga melibatkan Unit Risikan Thailand yang kini masih menjalankan usaha mengesan," katanya dan menambah gambar mangsa dan suspek turut diedarkan ke sempadan Wilayah Pattani dan Songkhla.Dalam kejadian 13 September lepas, seorang wanita berusia 36 tahun yang juga ejen kosmetik diculik beberapa lelaki dari rumahnya di Kampung Semat Jal, Tumpat kira-kira pukul 5.10 petang.Mangsa disyaki dilarikan ke negara jiran melalui pangkalan haram di Kuala Jambu, Tumpat ekoran penemuan kereta yang digunakan suspek. -BERNAMA


Wanita maut dirempuh penunggang lawan arus

SUNGAI PETANI, 18 September- Seorang wanita maut manakala rakannya cedera selepas motosikal ditunggang mereka dirempuh sebuah lagi motosikal yang ditunggang melawan arus.Ketua Polis Daerah Kuala Muda, ACP Zaidy Che Hassan berkata, nahas berlaku di Jalan Lencongan Barat, Sungai Petani kira-kira pukul 12.00 tengah malam tadi."Siasatan awal mendapati mangsa berusia 19 tahun dan rakannya menunggang motosikal secara berasingan dari arah Sungai Jagung menghala ke Sungai Layar.Insiden dipercayai berlaku apabila sebuah lagi motosikal yang ditunggang melawan arus di laluan sama telah melanggar motosikal mangsa," katanya.

(Lokasi mangsa dirempuh seorang lelaki yang menunggang motosikal secara melawan arus)

Tambah beliau, mangsa disahkan meninggal dunia di tempat kejadian akibat cedera parah di kepala.Manakala rakannya berusia 20 tahun yang cedera dibawa ke Hospital Sultan Abdul Halim (HSAH) Sungai Petani untuk rawatan lanjut.Penunggang motosikal lelaki berusia 52 tahun yang menunggang secara melawan arus turut mengalami kecederaan di tangan kanan.Kes disiasat di bawah Seksyen 41 (1) Akta Pengangkutan Jalan 1987.


Tiga sekeluarga maut nahas lima kenderaan

KLUANG, 18 September- Tiga maut dalam nahas membabitkan lima kenderaan di kilometer 70.4 Lebuhraya Utara Selatan, arah selatan, dekat Kluang pukul 6.35 pagi tadi.Komander Operasi, Pegawai Bomba Kanan ll, Abd Rahim Razali berkata, mangsa yang maut dipercayai sekeluarga iaitu lelaki berusia 71, 22 dan 18 tahun manakala seorang wanita berusia 40-an parah."Nahas dipercayai berpunca daripada sebuah kereta yang merempuh belakang treler, ketika kenderaan berat itu sedang memperlahankan kelajuan kerana ternampak kemalangan dihadapannya.Ketiga-tiga mangsa disahkan maut ditempat kejadian," katanya.

(Keadaan salah sebuah kenderaan yang remuk teruk akibat nahas)

Jelas beliau, sepasukan bomba dari Balai Bomba dan Penyelamat Renggam serta Air Hitam digerakkan ke lokasi kejadian sebaik menerima panggilan kecemasan.


Dua maut, lima parah motosikal ditunggang berlanggar sesama sendiri

SUNGAI PETANI, 18 September- Dua remaja maut, manakala lima yang lain cedera parah selepas motosikal yang ditunggangi mereka berlanggar sesama sendiri.Nahas berlaku di kilometer 102.2, Lebuhraya Utara Selatan arah selatan, dekat Sungai Petani, awal pagi tadi.Ketua Polis Daerah Kuala Muda, ACP Zaidy Che Hassan berkata, dalam kejadian pukul 2.35 pagi itu, ketujuh-tujuh buah motosikal bergerak dari arah yang sama iaitu dari utara menghala ke selatan."Kemalangan dipercayai berlaku apabila ketujuh-tujuh buah motosikal ditunggang secara beriringan pada kelajuan yang tinggi dan menyebabkan hilang kawalan lalu berlanggar sesama sendiri.Akibat insiden itu, penunggang motosikal berusia 15 tahun berasal dari Kampung Kota Bukit Jeneri, Sik dan seorang lagi penunggang berusia 22 tahun beralamat di Kampung Pondok Batu Hampar, Merbok meninggal dunia di tempat kejadian akibat cedera parah di beberapa bahagian anggota badan," katanya.

(Keadaan salah sebuah motosikal yang remuk teruk akibat nahas)

Tambah beliau, lima lagi penunggang motosikal berusia 17 hingga 21 tahun mengalami kecederaan.Kesemua mangsa dibawa ke Hospital Sultan Abdul Halim untuk bedah siasat dan rawatan lanjut.Kes disiasat di bawah Seksyen 41 (1) Akta Pengangkutan Jalan 1987.


200 pelajar terkesan tragedi banjir Iboi terima sumbangan buku rujukan, seterika

BALING, 18 September- Maybank Islamic Berhad (MIB) dengan kerjasama Islamic Aid Malaysia (IAM) menyumbangkan buku rujukan dan setereka kepada 200 pelajar sekolah menengah di Kupang yang terkesan tragedi banjir Iboi di sini.Sumbangan disampaikan Presiden IAM, Zawahir Abdullah sempena Program Bantuan Pasca Banjir di Sekolah Menengah Kebangsaan Jerai, Kupang."Simpati terhadap komuniti setempat termasuk pelajar apabila buku rujukan sedia ada musnah dan rosak akibat banjir tersebut.Sumbangan berupa seterika serta buku rujukan Sijil Pelajaran Malaysia (SPM) bagi subjek Sejarah, Matematik, Bahasa Melayu, Bahasa Inggeris, Pendidikan Islam dan Sains," katanya selepas menyampaikan sumbangan berkenaan.

(Presiden IAM, Zawahir Abdullah menyampaikan sumbangan pada Program Bantuan Pasca Banjir di Sekolah Menengah Kebangsaan Jerai)

Tambah beliau, buku tersebut disumbangkan atas cadangan guru-guru sekolah terlibat mengikut subjek tertentu.Jelasnya, bantuan melibatkan peruntukkan keseluruhan kira-kira RM40,000."Tragedi banjir di Iboi, bukan sahaja meragut tiga nyawa dan merosakkan kediaman dan harta benda.Malah turut memusnahkan buku-buku rujukan pelajar sekolah terutama mereka yang akan menduduki SPM tahun ini, sekaligus menjejaskan persiapan pelajar bagi menghadapi peperiksaan tersebut," katanya lagi.


K-KOM bakal angkat industri kreatif ke tahap lebih baik

(Menteri Komunikasi dan Multimedia Tan Sri Annuar Musa beramah mesra dengan orang ramai ketika hadir bagi merasmikan program 'Riuh Sokmo' di Dataran Majlis Daerah Ketereh / BERNAMA)

KOTA BHARU, 17 September- Kementerian Komunikasi dan Multimedia (K-KOMM) akan mengangkat industri kreatif kepada satu kedudukan yang lebih baik bagi membolehkan industri tersebut menyumbang kepada pertumbuhan ekonomi negara.Menterinya Tan Sri Annuar Musa berkata bagi tujuan tersebut, kerajaan telah menubuhkan agensi MyCreative Ventures untuk mentransformasi kegiatan seni kraf dan kreatif agar kegiatan industri itu boleh menjana pendapatan, menjadi satu industri yang boleh dipasarkan dalam dan luar negara."Sebagai cabang ketiga dalam tugasan K-KOMM selain telekomunikasi dan komunikasi serta penyiaran, menjadi tanggungjawab kementerian untuk kita angkat industri kreatif kepada satu kedudukan yang lebih baik yang boleh menyumbang kepada pertumbuhan ekonomi negara."Kerajaan juga mahu industri kreatif mewujudkan peluang pekerjaan, menambah pendapatan serta menjadi satu cabang yang akan turut membangunkan dan memulihkan ekonomi negara kita," katanya ketika berucap merasmikan  Kembara Riuh Keluarga Malaysia (KRKM) edisi keempat di Kelantan 'RIUH SOKMO! Bersama Celcom' di Stadium Mini Majlis Daerah Ketereh malam tadi.Mengulas mengenai RIUH, Annuar, yang juga Ahli Parlimen Ketereh, berkata program itu telah diteruskan daripada satu negeri ke negeri lain dengan bertujuan untuk merangsang, membuka kesedaran, mengintai peluang buat pemain industri yang baharu."Kita mahu menukar kegiatan bersifat hobi atau kesenian semata-mata untuk menjadikan satu industri, satu perusahaan dan sesuatu yang boleh menambah pendapatan kepada mereka yang terlibat dalam industri kreatif."RIUH bukan diadakan semata-mata kerana mahu mengadakan pesta sahaja. Ia mesti berupa satu gerakan, suatu usaha agar rakyat yang memilik kemahiran untuk menceburkan diri dan dirikan kegiatan-kegiatan kreatif agar dapat menambah pendapatan dan menyumbang kepada ekonomi negara," katanya.RIUH SOKMO! Bersama Celcom’ diadakan mulai semalam hingga esok bertujuan untuk memperkasa penggiat, usahawan dan pengamal industri kreatif tempatan di seluruh negara.Inisiatif itu mencerminkan keprihatinan dan komitmen kerajaan dalam memulihkan industri kreatif susulan pandemik COVID-19 yang menjejaskan pendapatan pengamal industri kreatif ini.

(Menteri Komunikasi dan Multimedia Tan Sri Annuar Musa menyampaikan hadiah cabutan bertuah ketika hadir pada program 'Riuh Sokmo' di Dataran Majlis Daerah Ketereh / BERNAMA)


Gempa bumi kuat landa Taiwan - MetMalaysia

PETALING JAYA, 17 September- Satu gempa bumi kuat bermagnitud 6.5 telah berlaku di rantau Taiwan pada 9.41 malam, menurut kenyataan Jabatan Meteorologi Malaysia.Gempa berpusat di 23.1 darjah utara 121.2 darjah timur dengan kedalaman 10 kilometer dan 74 kilometer tenggara dari Chiayi, Taiwan."Penilaian awal tiada ancaman tsunami kepada Malaysia," menurut kenyataan itu.

Manakala pada 10.45 malam pula, satu gempa bumi susulan berukuran sederhana iiaitu 5.1 magnitud telah berlaku lokasi yang sama di Taiwan dengan kedalaman 10 kilometer.


Seorang pemandu jet ski hilang di perairan Pulau Talang-Talang Besar

KUCHING, 17 September- Maritime Rescue Sub Center (MRSC) Kuching mengaktifkan Operasi Mencari dan Menyelamat setelah seorang pemandu jet ski dilaporkan hilang di sekitar perairan Pulau Talang-Talang Besar, Sematan.

Lelaki yang hilang itu dikenali sebagai Lee Chong Loong, 46 tahun dan merupakan warga tempatan.  Pengarah Maritim Negeri Sarawak, Laksamana Pertama Maritim Zin Azman Md Yunus berkata, pusat operasi telah menerima maklumat daripada Balai Polis Sematan pada pukul 10.00 malam memaklumkan lelaki tersebut disyaki hilang pada pukul 7.30 malam semasa memandu jet ski bersama rakan.

Sejurus menerima laporan , MRSC Kuching telah mengatur gerak Kapal KM Kota Kinabalu dan Bot KILAT 22 ke lokasi kejadian.

Seorang rakan Lee yang bersama-sama memandu jet ski secara berasingan menyedari kehilangannya, dan telah mencari di sekitar Pulau Talang-Talang Besar namun gagal ditemukan.

Pakaian terakhirnya berwarna hitam manakala jet ski yang dipandu berwarna hijau.

Keluasan sektor pencarian merangkumi kawasan perairan seluas 96.82 batu nautika persegi.

(Lelaki yang hilang itu dikenali sebagai Lee Chong Loong, 46 tahun dan merupakan warga tempatan/APMM)


KUALA LUMPUR, 17 September- Pertubuhan Keselamatan Sosial (PERKESO) diminta meneliti dan memperhalus cadangan menukarkan skim Bencana Pekerjaan SOCSO kepada Skim Pencen melibatkan golongan pekerja swasta.

Demikian dinyatakan, Menteri Sumber Manusia, Datuk Seri M.Saravanan.

Menurut beliau, langkah itu diambil setelah mengambil kira kedudukan pesara swasta yang berisiko menghadapi masalah kewangan.

"Sekiranya cadangan dilaksanakan akan memberi manfaat kepada mereka.

"Bagi merealisasikannya caruman bulanan pekerja terlibat berkemungkinan perlu ditambah," kata Saravanan selepas menjadi tetamu dalam rancangan terbitan RTM di TV 1 di sini.

(Skim Bencana Pekerjaan SOCSO ditukar kepada Skim Pencen)


Pemuda BN sokong penuh kepimpinan Ismail Sabri

(Pengerusi Barisan Nasional Datuk Seri Dr Ahmad Zahid Hamidi bersama Perdana Menteri Datuk Seri Ismail Sabri Yaakob menyerahkan bendera parti ketika acara pelancaran Jentera Pemuda Barisan Nasional hari ini/Foto BERNAMA)

KUALA LUMPUR, 17 September- Seluruh jentera Pemuda Barisan Nasional (BN) menyatakan sokongan penuh terhadap kepimpinan Perdana Menteri, Datuk Seri Ismail Sabri Yaakob.  Komitmen itu dizahirkan Naib Ketua Pemuda UMNO Selangor, Amin Mohd Shukor mewakili seluruh jentera Pemuda BN.  Beliau menekankan kepentingan kerjasama cabang pemuda seluruh parti komponen dalam berkhidmat kepada rakyat khususnya menjelang PRU ke-15.  "Yang pertamanya sokongan 100 peratus kepada Datuk Seri Ismail Sabri Yaakob sebagai Perdana Menteri Keluarga Malaysia, meneruskan kesinambungan yang ada."Kita percaya dan yakin usaha yang dibuat oleh kerajaan adalah baik untuk rakyat dan perlu diteruskan," katanya.

Beliau ditemui media pada Majlis Pelancaran Jentera Pemuda Barisan Nasional, di sini hari ini.Pelancaran disempurnakan Perdana Menteri, Datuk Seri Ismail Sabri Yaakob.


Akta Kerja 1955 mungkin dilaksana sebelum 2023

(Datuk Seri M Saravanan ditemui selepas menjadi tetamu dalam rancangan terbitan RTM)

KUALA LUMPUR, 17 September- Pelaksanaan pindaan Akta Kerja 1955 yang ditangguhkan ke 1 Januari tahun depan, mungkin diawalkan, menurut Menteri Sumber Manusia, Datuk Seri M Saravanan.Katanya pelaksnaan akta ini boleh dipercepat jika ekonomi negara pulih lebih awal.Menurut beliau, dengan mengambil kira beberapa faktor, kementeriannya akan mengaji semula pelaksanaan akta tersebut dan perkara ini akan dibawa kepada Jemaah Menteri bagi tindakan susulan."Walaupun saya mengumumkan tarikhnya 1 Januari, kita akan lihat semula sebab baru-baru ini telah menerima memorandum daripada MTUC untuk memendekkan penangguhan," katanya."Saya akan mengkaji, sekiranya berjaya dalam masa sebulan dua ini, saya akan membawa kepada Jemaah Menteri bagi mendapatkan persetujuan untuk diawalkan. Jika kita lihat pemulihan ekonomi lebih awal mungkin kita ada peluang," kata Saravanan selepas menjadi tetamu dalam rancangan terbitan RTM di TV 1.

(Pelaksanaan pindaan Akta Kerja 1955 mungkin akan diawalkan)


Bajet 2023: MIC kemuka cadangan untuk pembangunan masyarakat India

KUALA LUMPUR, 17 September- Beberapa cadangan telah diajukan oleh Kongres India Malaysia (MIC) untuk dimasukkan dalam Belanjawan 2023 demi pembangunan masyarakat India.Timbalan Presiden MIC, Datuk Seri M Saravanan berkata semua pihak perlu menerima hakikat bahawa negara masih mengharungi fasa pemulihan ekonomi pascapandemik COVID-19.MIC bagaimanapun tetap berusaha memperjuangkan nasib masyarakat India negara ini agar sentiasa terbela dan bantuan sewajarnya disalurkan kepada mereka."Bajet akan datang ini saya telah pun meminta YAB Perdana Menteri agar fokus tiga perkara penting untuk masyarakat india. Yang pertama adalah pembangunan sekolah Tamil, peluang-peluang atau bantuan kewangan."Peluang-peluang perniagaan daripada TEKUN dan sebagainya untuk masyarakat India dan juga peruntukan khas untuk pembangunan ekonomi masyarakat India," kata Saravanan selepas menjadi tetamu dalam rancangan terbitan RTM di TV 1.

(MIC kemuka cadangan untuk pembangunan masyarakat India)


Dera anak kandung, wanita direman seminggu

KOTA BHARU, 17 September- Seorang wanita direman tujuh hari kerana dipercayai mendera anak kandungnya sendiri. Siasatan awal mendapati kes yang tular itu berlaku, Mac lalu. Ketua Polis Daerah Kota Bharu, ACP Mohd Rosdi Daud berkata suspek berusia 36 tahun itu ditahan di rumahnya di Kok Lanas Kota Bharu, petang semalam selepas menerima laporan daripada bekas suaminya.  Mangsa dilapor tinggal dengan wanita itu selepas suspek bercerai dengan suami pada 2020. "Kes dera itu tular di media sosial selepas tujuh bulan kejadian berlaku iaitu pada 9 Mac.  "Perlakuan itu dimaklumkan teman lelaki suspek yang menghubungi bapa mangsa pada hari kejadian dan memberitahu mengenai perkara tersebut," katanya dalam kenyataan di sini hari ini.

(Tangkap layar rakaman video seorang budak lelaki menjadi mangsa dera ibu kandung dalam kejadian di Kok Lanas, Kelantan)

Siasatan awal mendapati, pengadu berkahwin dengan suspek di selatan Thailand pada tahun 2012 dan dikurniakan dua orang anak.  Kanak-kanak lelaki berusi 8 tahun itu kini menerima rawatan di Hospital Sultanah Raja Perempuan Zainab 2 (HRPZ) 2 Kota Bharu.  Mangsa akan diserahkan kepada pihak Jabatan Kebajikan Masyarakat bagi tindakan lanjut.  Kes disiasat di bawah Seksyen 31(1) Akta Kanak-kanak. Kes dera itu tular selepas rakaman video memaparkan mangsa dihempas dengan meja tersebar.


Bajet 2023: KUSKOP usul tujuh inisiatif baharu kepada MOF

KUALA SELANGOR, 17 September- Kementerian Pembangunan Usahawan dan Koperasi (KUSKOP) mengusulkan tujuh inisiatif baharu kepada Kementerian Kewangan (MOF) untuk Bajet 2023.Menterinya, Tan Sri Noh Omar berkata inisiatif bertujuan mendekati beberapa golongan usahawan baharu termasuk dalam kalangan graduan.Tambahnya, KUSKOP telah mengadakan sesi libat urus bersama MOF bagi tujuan tersebut."Kita harap inisiatif baharu ini, kita minta dapat beri peluang kepada golongan berkenaan."Saya tidak boleh bagi butiran lengkap sebab saya tidak tahu, nanti saya umum, nanti tidak dapat susah juga."Jadi kita dah buat libat urus dan kita harap daripada tujuh yang dicadang, dapatlah beberapa dasar baharu ini, sudah cukup bagus untuk Perusahaan Mikro, Kecil dan Sederhana PMKS," katanya.

(Noh Omar ketika ditemui pemberita hari ini)

Beliau ditemui selepas program Jelajah Usahawan dan Koperasi KUSKOP, di sini hari ini.Program dirasmikan Menteri Kewangan, Tengku Datuk Seri Zafrul Tengku Abdul Aziz.


Jumlah penduduk terjejas banjir di Batu Pahat terus berkurangan

BATU PAHAT, 17 September- Jumlah penduduk terjejas banjir di Batu Pahat, berkurangan kepada 213 orang berbanding 229, tengah hari tadi.Kesemua mereka ditempatkan di pusat pemindahan sementara (PPS), Sekolah Menengah Kebangsaan Sri Gading.Kenyataan Jawatankuasa Pengurusan Bencana Daerah menyebut, sembilan keluarga sudah pulang ke kediaman masing-masing.PPS berkenaan menempatkan penduduk dari lima kawasan terjejas, iaitu Taman Sri Panchor, Kampung Sengkuang, Kampung Baru Sri Gading, Pekan Sri Gading dan Kampung Seri Tanjung.

(PPS di Sekolah Menengah Kebangsaan Sri Gading)


Syarikat telekomunikasi perlu peka dengan capaian perkhidmatan ditawarkan

AYER LIMAU, 17 September- Syarikat penyedia telekomunikasi di seluruh perlu peka dengan capaian perkhidmatan yang ditawarkan, terutama di kawasan luar bandar atau pedalaman.  Menteri Komunikasi dan Multimedia, Tan Sri Annuar Musa berkata beliau tidak mahu ada masyarakat tertinggal dengan kemudahan yang disediakan itu berikutan kurangnya capaian talian. Tambahnya, semua syarikat telko perlu bergerak seiring dengan kerajaan bagi memastikan liputan 100 peratus mampu dicapai di seluruh kawasan di negara ini."Ketersambungan...prasarana ada ketersambungan tetapi perkhidmatan macam mana, jadi kita nak syarikat juga mengerakkan ke arah 100 peratus perkhidmatan bukan hanya 100 peratus ketersambungan."Sebab banyak saya pergi mana-mana ada aduan, kita tengok dalam data kampung itu sudah ada capaian tetapi orang buat aduan, apabila perikasa dia ada pakai 'line' tertentu, jadi 100 peratus dari segi ketersambungan, tapi belum 100 peratus dari segi perkhidmatan...perkhidmatan bergantung kepada telco," katanya.

Beliau berkata demikian selepas merasmikan sambutan Hari Malaysia peringkat Dewan Undangan Negeri (DUN) Ayer Limau, di sini hari ini.Pada masa sama, kerajaan negeri diminta memberi kerjasama kepada kementerian bagi memastikan pembinaan prasarana seperti menara pencawang mampu dipercepatkan.


Keraguan logo halal pada bungkusan makanan, pengguna disaran segera buat laporan

PUTRAJAYA, 17 September- Pengguna Muslim dinasihatkan agar meneliti setiap produk dan makanan dari luar negara terlebih dahulu, sebelum melakukan sebarang pembelian dalam talian.  Menteri di Jabatan Perdana Menteri (Hal Ehwal Agama), Datuk Idris Ahmad berkata masyarakat digalakkan untuk segera melaporkan sebarang keraguan kepada Jabatan Agama Islam agar tindakan dapat diambil.  Tegasnya, penjual dalam talian juga tidak seharusnya menggunakan logo halal dengan sewenang-wenangnya kerana ia memberi mudarat kepada pengguna Islam.  "Kena ingat dari segi kualiti barang yang kamu keluarkan tadi boleh mudaratkan orang ramai, makanan yang kamu buat, kalau kita ikut macam mana prosedur yang ada pada pihak Jakim, pihak halal negeri kita dapat lihat SOP begitu ketat sekali bukan mudah."Malah dalam kalangan orang Melayu sekalipun, orang Islam sendiri pun dia nak ambil berkenaan dengan halal ini kena ikut juga SOP, bukan kerana dia orang melayu, Islam kita bagi...tidak. "Jika ada benda-benda macam itu berlaku sila lapor segera untuk kita arah ambil tindakan," katanya.

Beliau menyatakan demikian selepas melancarkan Program Persidangan Nadwah Ulama dan Ilmuwan Yadim (NUIM), di sini hari ini.Baru-baru ini tular dalam kalangan pengguna laman sosial mengenai jenama gula-gula yang didakwa mengandungi unsur babi tetapi mempunyai tanda halal pada pembungkus.  Terdahulu, Idris turut melancarkan Program Kembara Hijrah Ekspedisi Jalanan Keluarga Malaysia Keluarga Sejahtera 2022.  Seramai 89 peserta kembara tersebut akan menuju ke Pulau Pinang dalam usaha menyebarkan dakwah secara santai kepada golongan sasar.


Polis Perak sahkan terima laporan insiden pergaduhan di Menglembu

IPOH, 17 September- Polis Perak mengesahkan menerima laporan mengenai satu insiden pergaduhan di Menglembu, di sini yang tular di media sosial.  Ketua Polis Daerah Ipoh, ACP Yahaya Hassan berkata kejadian tersebut berlaku berhampiran sebuah kedai makan di Bandar Baru Menglembu, semalam.  "Mangsa yang juga merupakan seorang lelaki warganegara asing telah mengalami kecederaan luka di kepala dan tangan akibat dipukul oleh tiga orang lelaki warganegara tempatan menggunakan kayu dan kerusi," katanya dalam kenyataan, di sini hari ini.

(Tangkap layar pergaduhan yang tular di media sosial)

Pihaknya kini telah mengenal pasti identiti suspek terlibat dan sedang giat mengesan mereka yang masih bebas.  Kes disiasat dibawah Seksyen 324 Kanun Keseksaan iaitu dengan sengaja menyebabkan kecederaan menggunakan senjata.  Polis juga meminta kerjasama orang ramai yang menyaksikan atau mempunyai sebarang maklumat kejadian, menghubungi balai polis berdekatan untuk membantu siasatan.


Majlis Penasihat Perfileman dan Industri Muzik Malaysia ditubuh- Annuar Musa

ALOR GAJAH, 17 September- Dalam usaha memartabat industri perfileman dan muzik di negara ini ke peringkat yang lebih tinggi, kerajaan mengambil inisiatif menubuhkan Majlis Penasihat Perfileman dan Industri Muzik Malaysia.  Menteri Komunikasi dan Multimedia, Tan Sri Annuar Musa berkata majlis tersebut berperanan menggubal dasar-dasar lebih proaktif yang dapat membantu penggiat industri tersebut. Beliau berkata penubuhan majlis penasihat itu mengambilkira perkembangan industri berkenaan yang mengalami lonjakan baharu pasca pandemik COVID-19.

(Menteri Komunikasi dan Multimedia, Tan Sri Annuar Musa)

"Kalau kita tengok macam mana hampir RM100 juta dapat dikutip melalui filem Mat Kilau. Sekarang ini ada filem Air Force yang sekarang ini sudah mencapai puluhan juta kutipan. Bermakna kalau ada filem berkualiti ia satu industri yang boleh berkembang besar."Jadi untuk maju ke hadapan, indsutri perfileman ini kita perlukan tenaga-tenaga pakar untuk memberi nasihat kepada kerajaan serta industri, dan kita pilih tujuh hingga 10 orang daripada industri perfileman dan lagi tujuh hingga 10 orang dari industri muzik untuk menganggotai majlis berkenaan," katanya.Beliau turut mengumumkan Ahli Dewan Undangan Negeri (ADUN) Rim, Datuk Khaidhirah Abu Zahar sebagai Pengerusi Majlis Penasihat berkenaan. Beliau berkata demikian kepada pemberita selepas merasmikan sambutan Hari Malaysia peringkat Dewan Undangan Negeri (DUN) Ayer Limau di Kompleks Jawatankuasa Pembangunan dan Penyelarasan Dewan Undangan Negeri (JAPERUN) Ayer Limau di sini hari ini.Penubuhan majlis itu juga dapat membantu Perbadanan Kemajuan Filem Nasional Malaysia (FINAS) memastikan industri kreatif itu kekal ke hadapan.

Sementara itu, Annuar berkata Sambutan Bulan Kebangsaan dan Hari Malaysia perlu diteruskan bukan sahaja di peringkat negeri malah komuniti perlu menganjurkannya agar semangat patriotisme itu dapat dibudayakan Keluarga Malaysia.

"Ini adalah penting bagi merakyatkan sentimen dan juga kesedaran tentang kemerdekaan serta pembentukan Malaysia dan ini harus digalakkan dan dilakukan secara berterusan, tidak semestinya pada tarikh-tarikh yang ditetapkan sahaja," katanya.


Ramalan banjir, pelbagai inisiatif dirancang

KOTA BHARU, 17 September- Pelbagai inisiatif telah dirancang kerajaan dalam persediaan berdepan bencana banjir yang diramalkan berlaku bermula Oktober ini.Menteri Tenaga dan Sumber Asli, Datuk Seri Takiyuddin Hasan berkata, antaranya pembinaan empangan Nenggiri di Gua Musang yang dijangka dapat mengatasi masalah banjir. "Kerajaan pusat di bawah kementerian saya sendiri salah satu inisiatif dibuat membina Empangan Nenggiri yang telah dilancarkan baru-baru ni.

Empangan Neggiri ada tiga fungsi, pertama, tenaga hidro, kedua untuk perairan tanaman dan minuman dan ketiga tembatan banjir. Jadi itu yang dibuat oleh kerajaan sekarang ini untuk menangani banjir", katanya kepada pemberita pada Program Karnival Jualan Murah Kota Bharu Prihatin.

(Menteri Tenaga dan Sumber Asli, Datuk Seri Takiyuddin Hassan)

Selain itu, kerajaan juga telah mengarahkan agensi bencana terutama Agensi Pengurusan Bencana Negara (NADMA) supaya mewartakan lokasi yang dijadikan Pusat Pemindahan Sementara (PPS) bagi menghadapi sebarang kemungkinan.Katanya, sistem amaran awal banjir juga akan ditambah baik terutama di kawasan yang sering dinaiki air dan berisiko tinggi.Datuk Seri Takiyuddin yang juga merupakan Ahli Parlimen Kota Bharu berkata, 1,000 penduduk kategori B40 di parlimen itu menerima kupon bagi membolehkan mereka membeli barangan keperluan dengan harga lebih murah dalam program berkenaan.


229 penduduk masih ditempatkan di PPS SMK Sri Gading

BATU PAHAT, 17 September- Seramai 229 penduduk terjejas banjir masih ditempatkan di Pusat Pemindahan Sementara (PPS) Sekolah Menengah Kebangsaan Sri Gading setakat pukul 12.00 tengah hari.Jumlah tersebut berkurangan berbanding 232 orang yang direkodkan pada pukul 8.00 pagi tadi.Jawatankuasa Pengurusan Bencana Daerah menerusi kenyataan memaklumkan, dua keluarga sudah pulang ke kediaman masing-masing, menjadikan jumlah terkini 65 keluarga masih berada di PPS berkenaan.

(Keadaan penduduk terjejas banjir di dalam PPS SMK Sri Gading)

Tiada amaran ribut petir dikeluarkan.Manakala ketinggian air pasang direkodkan pada paras 1.01 meter pada pukul 8.57 pagi tadi.


SAR diaktifkan, cari penunggang jet ski hilang di laut

KUCHING, 17 September- Operasi Mencari dan Menyelamat (SAR) diaktifkan awal pagi tadi susulan kehilangan seorang lelaki ketika memandu uji jet ski bersama rakannya kelmarin.Ketua Balai Bomba dan Penyelamat Lundu, Putra Illa berkata, usaha mengesan Lee Chong Loong pagi ini menfokuskan sekitar perairan Pulau Talang-talang, lokasi terakhir dia dilihat oleh rakannya."Operasi dilaksana dengan kekuatan tujuh anggota dan sebuah bot selain dibantu oleh agensi penyelamat lain seperti polis.Ia akan menfokuskan pencarian di permukaan air," katanya ketika dihubungi RTM.

Dalam insiden petang Khamis, mangsa dikatakan memandu uji jet skinya dengan seorang lagi kawannya dari arah Santubong menuju ke Telok Melano sambil memancing.Bagaimanapun semasa dalam perjalanan balik, lelaki tersebut dikatakan hilang dari pandangan rakannya dari kedudukan satu batu nautika antara satu sama lain.Rakannya itu bagaimanapun membuat laporan polis lewat petang semalam selepas usaha mengesan temannya secara solo, gagal.


Banjir di Marudi semakin pulih

MIRI, 17 September- Banjir di daerah Marudi menunjukkan trend pemulihan.Pemangku Ketua Bomba dan Penyelamat Zon 6 Miri, Penguasa Bomba Kanan ll Ahmad Nizam Sapaiee memaklumkan, trend pemulihan itu meliputi keseluruhan kawasan terjejas."Pasukan Bomba dan Penyelamat Marudi telah melakukan pemantauan banjir mulai pukul 10.00 malam tadi di beberapa kawasan yang dinaiki air semalam dan mendapati telah menurun sebanyak 0.0762 meter.Bagaimanapun, situasi semasa bergantung kepada keadaan cuaca," katanya.

(Anggota bomba menunjukkan keadaan banjir di Marudi semakin surut)

Setakat pukul 6.56 pagi, beliau memberitahu, cuaca yang baik dan cerah sepanjang hari telah menyumbang kepada faktor penurunan paras air.Kawasan yang sering banjir dipantau oleh pasukan Bomba Dan Penyelamat Marudi ialah Pekan Marudi, Kampung Dagang Marudi, Waterfront, Kampung Narum dan Kampung Padang Kerbau.


Sarawak syukur ada ruang untuk bincang MA63 - Abang Johari

(Premier Sarawak, Tan Sri Abang Johari Tun Openg)

BINTULU, 17 September - Sarawak melahirkan kesyukuran kerana kini sudah mempunyai ruang untuk berbincang sebagai sebuah keluarga dengan Kerajaan Persekutuan mengenai Perjanjian Malaysia 1963 (MA63).Premier Sarawak, Tan Sri Abang Johari Tun Openg berkata bukan saja ruang sudah ada untuk tujuan itu malah sebuah kementerian yang khusus untuk melihat dan memperbetulkan kepincangan mengenai pelaksanaan MA63 seperti yang diinginkan oleh rakyat Sarawak dan Sabah telah ditubuhkan.Minggu lalu, mesyuarat mengenai MA63 yang antara lain membincangkan mengenai komposisi ahli Parlimen bagi Semenanjung Malaysia, Sabah dan Sarawak dengan matlamat untuk memastikan ada keseimbangan dari segi jumlah kerusi Parlimen antara ketiga-tiga wilayah ini di mana Sarawak dan Sabah seharusnya mempunyai 35 peratus daripada kerusi Parlimen. “Kami di Sarawak dan Sabah perlu memastikan hak dan keistimewaan kami sentiasa dilindungi di Parlimen dan keinginan sesetengah pemimpin persekutuan tidak dikenakan ke atas kita sehingga merugikan kita,” katanya.Beliau berkata demikian semasa berucap dalam Sambutan Hari Malaysia peringkat negeri Sarawak yang telah dirasmikan Yang di-Pertua Negeri, Tun Abdul Taib Mahmud, di sini, malam tadi.

Menurut Abang Johari, buat masa ini Sarawak dan Sabah hanya mempunyai 56 wakil rakyat di peringkat Parlimen atau kira-kira 25 peratus daripada keseluruhan 222 Ahli Parlimen di Dewan Rakyat.Walaupun Sarawak memiliki jumlah penduduk yang agak kecil namun beliau berkata negeri itu wajar mempunyai lebih banyak lagi kerusi Parlimen memandangkan pengwujudan sesebuah kawasan Parlimen tidak semata-mata berasaskan jumlah penduduk sebagaimana sistem Wesminster United Kingdom yang diamalkan di Malaysia.“Malah di UK, perwakilan di Parlimen tidak berdasarkan jumlah penduduk tetapi juga pada saiz kerusi tertentu. Sekiranya kerusi itu dianggap hanya berdasarkan populasi maka tempat terpencil dengan penduduk yang berselerak seperti Ulu Baram, Belaga dan Ulu Rajang tidak akan layak mendapat wakil rakyat, yang tidak berlaku seperti yang kita ketahui," katanya.Beliau berkata banyak isu lain turut dibincang pada mesyuarat tersebut termasuk mengenai status semasa dan hala tuju mengenai isu-isu kesihatan di Sarawak dan Sabah seperti pusat kesihatan dan klinik yang usang di kawasan luar bandar dan pedalaman yang harus dibaik pulih atau dibina semula."Saya amat berharap Kerajaan Persekutuan akan memberi perhatian serius kepada isu-isu kesihatan khususnya di Sarawak dan menyediakan peruntukan yang mencukupi untuk tujuan ini agar rakyat dapat menikmati perkhidmatan kesihatan yang lebih baik," katanya. -BERNAMA


Sabah manfaat hubungan baik dengan Persekutuan, pastikan tuntutan dipenuhi - Hajiji

(Orang ramai mengibarkan Jalur Gemilang dan bendera negeri Sabah sempena sambutan Hari Malaysia peringkat negeri Sabah di Padang Merdeka Kota Kinabalu/ Foto BERNAMA)

KOTA KINABALU, 17 September - Ketua Menteri Sabah, Datuk Seri Hajiji Noor berkata kerajaan negeri akan memanfaatkan sepenuhnya persefahaman serta hubungan baik dengan kerajaan Persekutuan dalam memastikan semua tuntutan Sabah dipenuhi sekali gus dilaksanakan.Hajiji berkata beliau percaya isu hak dan kepentingan negeri yang melingkari hubungan kerjasama antara kerajaan Sabah dan Persekutuan selama ini akan dapat ditangani melalui perundingan serta muafakat atas semangat Keluarga Malaysia. "Dalam Mesyuarat Majlis Khas Perjanjian Malaysia 1963 (MA63)  dipengerusikan Perdana Menteri (Datuk Seri Ismail Sabri Yaakob) pada 8 Sept lalu, saya telah mengulangi Sabah akan tanpa henti menuntut 40 peratus pulangan daripada hasil bersih Sabah sendiri yang dikutip kerajaan Persekutuan seperti ditetapkan dalam Perkara 112D Perlembagaan Persekutuan," katanya ketika berucap pada majlis sambutan Hari Malaysia 2022 peringkat Sabah di sini malam tadiYang Dipertua Negeri Sabah, Tun Juhar Mahiruddin dan isteri, Toh Puan Hajah Norlidah R.M. Jasni merupakan tetamu kehormat sambutan berkenaan.Turut hadir Timbalan Ketua Menteri, Datuk Seri Bung Moktar Radin yang juga Pengerusi Jawatankuasa Induk Pelaksana Sambutan Hari Malaysia peringkat negeri Sabah dan Datuk Dr Joachim Gunsalam, Speaker Dewan Undangan Negeri Sabah, Datuk Kadzim M. Yahya dan Setiausaha Kerajaan Negeri, Datuk Seri Safar Untong.

(Yang Dipertua Negeri Sabah, Tun Juhar Mahiruddin memotong kek Hari Malaysia 2022 sempena sambutan Hari Malaysia peringkat negeri Sabah di Padang Merdeka Kota Kinabalu. Turut sama Ketua Menteri Sabah,Datuk Seri Hajiji Noor dan Timbalan Ketua Menteri, Datuk Seri Bung Moktar Radin/ Foto BERNAMA)

Lebih 5,000 masyarakat Sabah berbilang kaum menghadiri sambutan Hari Malaysia yang berlangsung di Padang Merdeka di sini dengan pelbagai acara menarik diadakan termasuk tayangan montaj dan persembahan khas ‘Keluarga Malaysia Teguh Bersama’ daripada Lembaga Kebudayaan Sabah.Sambutan itu turut dihiasi dengan pertunjukan bunga api serta pelbagai acara termasuk persembahan kebudayaan, memotong kek sempena sambutan Hari Malaysia oleh Tun Juhar dan penyerahan Jalur Gemilang oleh peserta Konvoi Kembara Merdeka Keluarga Malaysia 2022.Hajiji berkata Sabah telah melangkah jauh sejak pengisytiharan bersejarah Malaysia pada 16 September 1963, walaupun masih banyak ruang untuk penambahbaikan dalam konteks pembangunan di bawah semangat MA63.Mengenai Hari Malaysia, Hajiji berkata 16 September merupakan tarikh bersejarah kepada seluruh rakyat untuk memperingati penubuhan Persekutuan Malaysia yang menyatukan Persekutuan Tanah Melayu, Sabah dan Sarawak."Marilah kita bersama-sama mempertahankan keamanan dan perpaduan dikecapi ini hingga ke generasi akan datang", katanya. -BERNAMA


Kehadiran pengunjung pada Sambutan Hari Malaysia lepasi jangkaan - Annuar

(Pengunjung yang hadir melafaz ikrar pada sambutan Hari Malaysia 2022 di Dataran Memorial Pengisytiharan Kemerdekaan A' Famosa Banda Hilir/ Foto BERNAMA)

MELAKA, 17 September - Kehadiran pengunjung pada Sambutan Hari Malaysia 2022 Peringkat Kebangsaan yang berlangsung di Dataran Memorial Pengisytiharan Kemerdekaan Banda Hilir malam tadi melepasi jangkaan sasaran.  Menurut Menteri Komunikasi dan Multimedia, Tan Sri Annuar Musa, ia dibantu dengan inisiatif meletakkan beberapa skrin gergasi (LED) di sekitar dataran yang memberi keselesaan kepada pengunjung untuk menikmati persembahan disediakan. Ia jelasnya, perkembangan positif yang membuktikan semangat cintakan negara dalam diri seluruh Keluarga Malaysia.  "Sambutan-sambutan selama ini satu perkataan yang boleh kita gunakan ialah 'awesome' (mengagumkan), saya rasa satu persembahan yang baik, yang memberi refleksi kepelbagaian kaum, ciri-ciri kehidupan ketiga-tiga wilayah Semenanjung, Sabah dan Sarawak dan yang penting sekali saya mengucapkan terima kasih kerana laporan menyatakan begitu ramai sekali 'crowd' (orang ramai) yang datang termasuk di padang, kalau tengok di skrin pun tadi penuh di Dataran Kemerdekaan dan saya percaya juga yang mengikuti di rumah dan sebagainya," kata beliau ketika ditemui pemberita selepas Sambutan Hari Malaysia 2022 Peringkat Kebangsaan di Dataran Memorial Pengisytiharan Kemerdekaan Banda Hilir, di sini malam tadi.

(Tan Sri Annuar Musa ditemu bual media selepas Sambutan Hari Malaysia 2022 di Dataran Memorial Pengisytiharan Kemerdekaan Banda Hilir, malam tadi)

Annuar yang juga Pengerusi Jawatankuasa Induk Sambutan Hari Kebangsaan dan Hari Malaysia 2022 turut mengucapkan terima kasih kepada semua yang terlibat menjayakan acara berkenaan.  Mengulas lanjut beliau berkata pujian turut diterima daripada Yang di-Pertua Negeri Melaka, Tun Mohd Ali Mohd Rustam dan Perdana Menteri, Datuk Seri Ismail Sabri Yaakob.


Sambutan Hari Malaysia secara bergilir, setiap negeri

MELAKA, 16 September - Sambutan Hari Malaysia peringkat kebangsaan diadakan secara bergilir di setiap negeri dan bagi edisi kali ini, Melaka dipilih sebagai tuan rumah.Menteri Komunikasi dan Multimedia Tan Sri Annuar Musa berkata ia bagi memberi peluang kepada semua Keluarga Malaysia meraikan sambutan bersejarah itu di negeri masing-masing.Beliau yang juga Pengerusi Jawatankuasa Induk Sambutan Hari Kebangsaan dan Hari Malaysia 2022, berkata sambutan kali ini berbeza kerana buat pertama kali diadakan di Semenanjung kerana seperti kelaziman Hari Malaysia diadakan di Sabah dan Sarawak secara bergilir-gilir."Langkah ini diambil kerana kita mahu semua rakyat dapat meraikan sambutan ini dengan meriah di negeri masing-masing atas semangat Keluarga Malaysia selain sama memahami makna tarikh keramat 16 September."Kita bersyukur sambutan ini dapat disambut dengan penuh meriah selepas dua tahun dibelenggu penularan COVID-19, pastinya sambutan di Melaka ini akan menjadi kenangan terindah dan sejarah tersendiri di negeri penuh bersejarah,” katanya menerusi video ucapan yang disiarkan pada sambutan Hari Malaysia 2022 di Dataran Memorial Pengisytiharan Kemerdekaan, Banda Hilir.

Annuar berharap sambutan Hari Malaysia yang bertemakan Keluarga Malaysia Teguh Bersama dapat dihayati segenap ahli Keluarga Malaysia dan hidup aman damai serta bersatu padu dalam keterangkuman, kebersamaan serta penuh kesyukuran.

Beliau berkata konsep tersebut dalam resepi kekuatan dan kesepaduan yang dianjurkan Perdana Menteri Datuk Seri Ismail Sabri Yaakob bagi menjamin kemakmuran Malaysia.Sambutan Hari Malaysia 2022 buat julung kali diadakan di Semenanjung dengan Melaka menjadi tuan rumah acara gilang-gemilang itu.


Bendera Negeri Sembilan dikibarkan separuh pada Isnin

SEREMBAN, 16 September - Yang di-Pertuan Besar Negeri Sembilan Tuanku Muhriz ibni Almarhum Tuanku Munawir berkenan supaya bendera negeri dikibarkan separuh tiang pada Isnin ini bagi menzahirkan penghormatan atas kemangkatan Ratu Elizabeth II.Setiausaha Kerajaan Negeri Sembilan Datuk Dr Razali Ab Malik dalam satu kenyataan menyebut titah tersebut juga sebagai tanda menghormati kemangkatan Ratu Elizabeth II di Istana Balmoral, Scotland selepas 70 tahun menduduki takhta yang merupakan monarki paling lama bertakhta dalam sejarah Britain.

"Tuanku Muhriz berkenan agar bendera Negeri Sembilan dikibarkan separuh tiang pada Isnin, 19 Sept bagi menzahirkan penghormatan baginda kepada Ratu Elizabeth II yang mangkat pada 8 Sept lepas,” katanya di sini.Sehubungan itu, beliau berkata kerajaan negeri menjunjung titah dan mengarahkan semua jabatan dan agensi di negeri ini supaya mengibarkan bendera Negeri Sembilan separuh tiang.


Sarawak teguh bersama Malaysia bangunkan negara

KUCHING, 16 September - Sarawak terus menggenggam ikrar untuk terus bersama Malaysia dalam membangunkan negara.Keteguhan itu adalah seperti yang termaktub dalam Perjanjian Malaysia 1963 dan Laporan Jawatankuasa Antara Kerajaan.Premier Sarawak, Tan Sri Abang Johari Tun Openg berkata dengan semangat patriotik yang tinggi tema hari Malaysia kali ini akan dapat dihayati oleh rakyat bumi kenyalang itu.

(Tan Sri Abang Johari Tun Openg)

"Saya percaya penghayatan tema ini melengkapkan peranan dan sumbangan warga Malaysia khususnya generasi muda, yang akan memastikan kesinambungan pembangunan negara yang kita cintai. Selamat menyambut Hari Malaysia 2022," kata Abang Johari di sini.Jelasnya, sambutan Hari Malaysia diraikan bagi menghargai pemimpin dan rakyat terdahulu yang menempuh pelbagai cabaran dan onak duri dalam mencapai negara yang berdaulat dan bersatu padu.


Penduduk terjejas banjir Batu Pahat kembali meningkat kepada 236 orang

BATU PAHAT, 16 September- Penduduk terjejas banjir di Batu Pahat kembali meningkat kepada 236 orang berbanding 229 orang petang tadi.  Mereka masih ditempatkan di Pusat Pemindahan Sementara (PPS) SMK Seri Gading, Batu Pahat.  Jawatankuasa Pengurusan Bencana Daerah berkata bilangan keluarga terjejas juga bertambah kepada 69 berbanding 66 keluarga.  Pertambahan disebabkan air pasang besar yang berlaku petang tadi.  Pemantauan terus dipergiat pasukan keselamatan di kawasan terjejas.  Sementara itu, keadaan cuaca yang cerah sepanjang hari ini dan tiada hujan di Miri, Sarawak telah banyak membantu menurunkan paras air di Kampung Long Bemang, Telang Usan Baram.Menurut maklumat dikongsikan oleh Pemangku Ketua Bomba Dan Penyelamat Zon 6 Miri, Penguasa Bomba Kanan Dua Ahmad Nizam Sapaiee memaklumkan sehingga pukul 6.00 petang tadi paras air telah menurun sebanyak 0.5 meter.Ahmad Nizam menambah penduduk terjejas seramai 530 orang membabitkan 100 buah rumah telah mula membersihkan kediaman masing-masing.  Beliau juga memberitahu anggota Pasukan Bomba Sukarela Kampung Long Bemang juga turut membantu melakukan pembersihan.  Sejak dilanda banjir pada Ahad lalu, tiada sebarang perpindahan dilakukan.

(Keadaan terkini banjir di Batu Pahat)


Tembak isteri dan bunuh diri, agihan jualan tanah punca tragedi

JERANTUT, 16 September- Seorang lelaki menembak isterinya sebelum menembak dirinya sendiri dalam kejadian di belakang rumah pasangan itu di Kampung Labu, Jerantut, Pahang pada pukul 8.30 pagi tadi.  Kejadian berlaku apabila pesara renjer Pejabat Perhutanan Jerantut berusia 73 tahun menembak isterinya yang juga pesara Pejabat Perhutanan Jerantut berusia 67 tahun.  Ketua Polis Daerah Jerantut, Superintenden Mazlan Hassan berkata Ibupejabat Polis Daerah (IPD) Jerantut menerima panggilan kecemasan pada pukul 9.30 pagi daripada ketua kampung tersebut dan terus bergegas ke tempat kejadian untuk melakukan siasatan.  Menurut maklumat yang diterima, terdapat satu kejadian bunuh diri menggunakan senjata api di Kampung Labu.  "Jiran berdekatan rumah itu terdengar bunyi tembakan yang datang dari arah rumah pasangan terbabit dan meninjau ke rumah, mendapati lelaki itu telah meninggal dunia di tempat kejadian sambil terduduk kerana cedera di bahagian leher sebelah kiri bersama dengannya ada selaras senapang patah," kata Mazlan kepada RTM.

Tambah jiran mangsa, turut terbaring seorang wanita di bahagian belakang dapur dalam keadaan sedar sambil meminta tolong.  Jiran mangsa segera membawa wanita tersebut ke Hospital Jerantut Pahang untuk mendapatkan rawatan segera.  Hasil siasatan mendapati wanita itu meninggal dunia kerana mengalami kecederaan di bahagian belakang rusuk sebelah kiri.  Tambah Mazlan, punca pergaduhan berlaku kerana isterinya tidak memberi agihan wang hasil jualan tanah dan menyebabkan lelaki itu tidak berpuas hati.

(Ketua Polis Daerah Jerantut, Superintenden Mazlan Hassan menjelaskannya kepada media)

Siasatan awal mendapati lelaki tersebut mempunyai lesen senjata api.  Kes disiasat di bawah Seksyen 302 Kanun Keseksaan.  Siasatan masih diteruskan dan bedah siasat akan dijalankan.  Sementara itu, saksi yang menyewa rumah inap berhampiran, Che Ahmad Yassin Abd Rahman, 52 tahun, beliau mendengar letupan kira-kira pukul 7.45 pagi dan disusuli suara wanita menjerit kuat dari arah dapur rumah.  "Bunyi tembakan pertama selang dalam dua ke tiga minit. Kemudian, saya dengar orang minta tolong. Saya datang, tengok benda itu dah berlaku. Punca saya tak tahulah," kata Che Ahmad kepada RTM. Dalam pada itu Roshanizam Mohd Normala berkata dia juga mendengar wanita yang kena tembak meminta tolong dan bergegas ke tempat kejadian.  “Saya lihat tiada kekecohan yang berlaku.Kemudian, saya menggunakan kereta mangsa sebab dalam pukul 7.50 petang, cuaca agak gelap. Saya bawa dia ke Hospital Jerantut," kata Roshanizam. Ketua Kampung Labu, Hamdan Ismail berkata dia tidak tahu apa punca kejadian dan menyerahkan kepada pihak polis menyiasat punca kejadian ini.Kali terakhir beliau berjumpa arwah adalah pada bulan Ogos lalu.


Kilang proses isi ikan pertama LKIM mula beroperasi tahun hadapan

TRONG, 16 September- Kilang memproses isi ikan pertama milik Lembaga Kemajuan Ikan Malaysia (LKIM) yang dibina di Kuala Besut, Terengganu akan mula beroperasi tahun hadapan.  Pengerusinya, Dato Syed Abu Hussin Hafiz Syed Abdul Fasal berkata, apabila siap kelak kemudahan tersebut dijangka mampu memproses kira-kira 10 tan isi ikan sehari dengan kapasiti keseluruhan stor penyimpanan sejuk beku berjumlah 500 tan metrik. Kilang itu penting bagi memenuhi potensi produk berasaskan isi ikan dalam negara, selain mengelak pembaziran terutama ikan bersaiz kecil.  "Tidak semua ikan kita boleh jual ikan kecil tak boleh jual orang tidak makan. Ikan kecil digunakan untuk menjadi isi ikan. Isi ikan digunakan untuk industri keropok yang besar. 10 tan ikan kita akan dapat isi 5 tan bermakna kalau kilang punya kapasiti satu hari 10 tan kita mampu beli satu hari 20 tan ikan 20,000 kilo ikan mana ikan yang orang tak makan," kata Syed Abu Hussin Hafiz selepas menghadiri sambutan Hari Malaysia dan penyerahan bantuan tong ikan berinsulasi kepada nelayan bersempena sambutan Merdeka Parlimen Bukit Gantang Tahun 2022 di sini. Menurut beliau, pihaknya juga sedang mengenal pasti tapak sesuai untuk membina satu lagi kilang sama di Trong, Perak dengan anggaran kos bernilai RM6 juta.

(Dato Syed Abu Hussin Hafiz semasa sidang media sambutan Hari Malaysia dan penyerahan bantuan tong ikan berinsulasi kepada nelayan bersempena sambutan Merdeka ParlimenBukit Gantang Tahun 2022)


Taman Perindustrian Halal Malaysia tarik RM16 bilion pelaburan

KUALA LUMPUR, 16 September-Taman Perindustrian Halal Malaysia berjaya menarik lebih RM16 bilion pelaburan, setakat ini, 59 peratus daripadanya merupakan pelaburan langsung asing (FDI).Menerusi Laporan Kewangan Rakyat Ke-111, Menteri Kewangan, Tengku Datuk Seri Zafrul Tengku Abdul Aziz berkata 295 syarikat beroperasi di 22 Taman Halal seluruh Malaysia termasuk 42 syarikat multinasional.Taman Perindustrian Halal Malaysia adalah hab halal terbesar dunia meliputi kawasan seluas 80,937.13 hektar di 14 Taman Halal strategik yang telah menerima status Halal Malaysia (HALMAS) daripada Halal Development Corporation (HDC).Ia menawarkan infrastruktur bertaraf dunia, tenaga kerja berkemahiran, akses mendapatkan ramuan halal serta insentif menarik daripada kerajaan.Malaysia mengekalkan kedudukan perolehan produk halal tertinggi berbanding 81 negara lain, berdasarkan Laporan Petunjuk Ekonomi Islam Global.Menerusinya, pasaran halal global dijangka berkembang dari RM8.8 trilion pada 2021 kepada hampir RM14 trilion menjelang 2028.Penilaian dibuat berlandaskan inisiatif digitalisasi ekonomi, pembangunan infrastruktur halal dan peningkatan fokus kerajaan terhadap sekuriti makanan dan penjagaan kesihatan.Di bawah Rancangan Malaysia Ke-12 pula, industri halal dijangka menyumbang 8.1 peratus kepada Keluaran Dalam Negara Kasar (KDNK) negara dan menjana RM56 bilion hasil eksport menjelang 2025.


JBPM Marudi tetap kibar Jalur Gemilang, biarpun dalam tugasan

MARUDI, 16 September- Pasukan Jabatan Bomba dan Penyelamat (JBPM) Marudi tetap bersemangat mengibarkan bendera Jalur Gemilang dan bendera Sarawak di lokasi pemantauan biarpun sedang bertugas memantau dan meronda keadaan banjir di daerah terbabit.Pemangku Ketua Bomba Dan Penyelamat Zon 6 Miri, Penguasa Bomba Kanan Dua Ahmad Nizam Sapaiee menyatakan semangat patriotik menyambut Hari Malaysia 2022 terus mekar dalam kalangan pegawai dan anggotanya demi memastikan kesejahteraan penduduk terjamin. Menerusi kenyataan, Ahmad Nizam memberitahu selain memantau banjir, anggotanya juga menghulurkan khidmat khas seperti mengangkat warga emas uzur dari tingkat bawah ke tingkat atas ekoran kediamannya terjejas banjir di Kampung Cina Marudi.  Beliau menambah, warga emas berusia 92 tahun yang tidak mampu bergerak sendiri itu berjaya diangkat dan diusung oleh lapan orang anggota pada pagi tadi.

Sementara itu, pemantauan di kawasan Marudi pula mendapati situasi banjir di kawasan Pekan Marudi, Kampung Ridan, Kampung Baru dan Kampung Narum dalam kategori 'bertahan' dan perkhidmatan feri di Sungai Marudi masih beroperasi seperti biasa.

Cuaca pula cerah dan tiada tompokan awan mendung selain beberapa premis perniagaan tidak beroperasi berikutan cuti umum, Hari Malaysia.

(Anggota JBPM bertugas turut menghulurkan khidmat khas seperti mengangkat warga emasuzur yang memerlukan bantuan)


Penambahbaikan dokumen ACFTA, tingkat hubungan kerjasama serantau - PM

KUALA LUMPUR, 16 September- Kerjasama berterusan antara ASEAN dan China perlu diperkukuh menerusi pelbagai usaha bidang perdagangan dan pelaburan. Justeru, Perdana Menteri, Datuk Seri Ismail Sabri Yaakob berharap penambahbaikan dokumen Perjanjian Perdagangan Bebas ASEAN-China (ACFTA) dapat disegerakan. ACFTA menjadi asas hubungan perdagangan ASEAN-China selain terus berperanan memudahkan perdagangan antara kedua-dua belah pihak bagi manfaat perniagaan dan komuniti serantau.Kajian kebolehlaksanaan bersama bagi mempertingkatkan keberkesanan ACFTA telah dipersetujui sebelum ini bagi memastikan ia lebih inklusif, moden dan komprehensif."Malaysia amat berharap hubungan perdagangan dua hala kedua-dua negara bukan hanya dikekalkan bahkan dipertingkatkan ke tahap yang lebih tinggi melalui pelbagai inisiatif strategik," kata Ismail berucap secara maya pada majlis perasmian Ekspo China-ASEAN (CAEXPO) ke-19 yang berlangsung di Nanning, China. Astaka Malaysia di CAEXPO 2022 menampilkan tiga kategori sebagai tarikan utama, iaitu makanan dan minuman, produk gaya hidup, dan produk penjagaan kesihatan.Berlangsung sehingga Isnin, ia disertai pelbagai agensi kerajaan, PMKS, selain konglomerat terkemuka rantau ASEAN antaranya Petronas dan Air Asia.

(Perdana Menteri, Datuk Seri Ismail Sabri Yaakob berucap secara maya pada CAEXPO ke-19)


Warga Langkawi manfaat Hari Malaysia dengan program gotong-royong

LANGKAWI, 16 September- Warga Pulau Langkawi mengadakan program gotong-royong bagi sama-sama memanfaatkan cuti umum sempena Hari Malaysia pagi tadi di Pasir Hitam. Program selama tiga jam yang bermula pada pukul 9.00 pagi itu disertai oleh kira-kira 300 orang melibatkan agensi-agensi persekutuan dan negeri serta masyarakat setempat dengan menyasarkan matlamat utama untuk memastikan tahap kebersihan sentiasa dalam keadaan terbaik.  Ahli Dewan Undangan Negeri (ADUN) Ayer Hangat, Datuk Johari Bulat berkata program tersebut juga dapat merapatkan lagi hubungan silaturahim antara masyarakat setempat dengan agensi-agensi kerajaan.  Katanya, bagi memudahkan operasi peserta dibahagikan kepada lima kumpulan untuk membersihkankawasan sekitar tumpuan pengunjung di Pasir Hitam, Langkawi.Ia juga bertujuan meningkatkan kebertanggungjawaban semua pihak termasuk kerajaan, swasta dan Badan Bukan Kerajaan (NGO) dalam memelihara dan memulihara kawasan tumpuan pelancong.  Selain jalan raya berhampiran, kawasan pantai juga dibersihkan.

(Sesi penyampaian hadiah pada Program Gotong-Royong Hari Malaysia, hari ini)

Program ini turut disertai oleh Pegawai Daerah Langkawi, Datuk Abdul Gafar Yahya.  Turut diadakan penyampaian sumbangan kepada asnaf dan juga penyampaian hadiah hari jadi bagi mereka yang lahir pada tanggal 16 September.  Bagi peserta program, Azriati Murni dan Firdaus, program ini merupakan satu usaha murni dalam menjaga kebersihan di samping dapat menceriakan lagi daerah itu dan mengamalkan gaya hidup sihat.  "Aktiviti gotong-royong aktiviti yang sangat bagusuntuk semua kategori umur anak2 sama2 bersihkan kawasan kekal gaya hidup yang sihat untuk satu pulau yang bersih," kata Azriati kepada RTM.

(Peserta Gotong-Royong Hari Malaysia, Azriati Murni)

"Sememangnya baik dilaksanakan diperingkat komuniti serta agensi dan bersama orang ramai untuk memastikan kebersihan di daerah Langkawi," tambah Firdaus ketika ditemu bual RTM. Pasir Hitam adalah merupakan salah satu tempat tumpuan pelancong di Langkawi.


Gangguan air di Kuantan, Selasa ini

KUANTAN, 16 September - Beberapa kawasan di Kuantan dijadual mengalami gangguan bekalan air bermula 8 pagi 20 September ini, ekoran kerja penyambungan paip air mentah secara pintasan di Mahkota Golf & Country Club (MGCC) di sini.Ketua Pegawai Eksekutif Pengurusan Air Pahang Berhad (PAIP) Saiful Zaini Mohd Bokhari dalam satu kenyataan memaklumkan kerja penyambungan paip itu dijangka mengambil tempoh 48 jam, memastikan ia dilakukan dengan teliti."Kerja pemasangan paip pintasan ini sedang giat dijalankan dan telah mencapai tahap 80 peratus manakala baki 20 peratus kerja akan melibatkan penyambungan ke jajaran paip sedia yang memerlukan penutupan sementara bekalan air," katanya.Antara kawasan yang dijadual mengalami gangguan bekalan ialah seluruh kawasan Beserah hingga sempadan Chendor, seluruh kawasan Gebeng dan Pelabuhan Kuantan, seluruh kawasan Jalan Jabor termasuk kawasan perumahan Semambu, Jalan Teluk Sisek, Alor Akar, Seri Kuantan, Kubang Buaya, Teluk Cempedak dan Tanjung Api.Turut terlibat ialah Taman Gelora, Padang Lalang, Taman Selamat, seluruh kawasan Bukit Sekilau, Jalan Bukit Ubi, Taman Bukit Ubi, Taman Sungai Charu, Jalan Lim Hoe Lek, Jalan Haji Ahmad, Galing, Setali, Air Putih, Taman Fairmount, Bukit Beirut, Bukit Setongkol dan Cenderawasih. Gangguan juga melibatkan RTP Bukit Goh, Bukit Goh Gen 2, Bukit Kuantan, sebahagian Tanjung Pasir, seluruh kawasan Indera Mahkota 1,2,3,5 dan 6, Kampung Tiram, Tiram Perdana, Taman Shahzan, Taman Radiance, KOMTUR, Terminal Sentral dan Balai Bomba dan Penyelamat Indera Mahkota.

(Sebarang pertanyaan boleh menghubungi talianPusat Khidmat Pelanggan (PULAPEL) di talian 09-5739999)

Selain itu, Saiful Zaini berkata kerja tersebut juga dijangka menyebabkan beberapa kawasan mengalami tekanan air rendah antaranya di kawasan Panching Utara, Kampung Razali, Kampung Kurnia, Kampung Belukar, Permatang Badak Maju, Taman Inderapura, Taman Indera Sempurna, Taman Inderapura Jaya, Kampung Seri Melati dan Kampung Batu Putih.

Turut dijangka mengalami gangguan bekalan air ialah Kampung Penor, Penjara Penor, Kampung Semangat, Ubai, Cheruk Paloh, Kampung Hijrah, kawasan Pantai Sepat, Kampung Soi, Taman Soi Jaya, Taman Soi Baru, Kampung Kempadang, Bandar Kuantan Putri, Persis Ujana LKPP, Kampung Pahang, Taman Berjaya Permai dan Kempadang Perdana,Turut terlibat ialah Kempadang Makmur, Kempadang Indah, Kempadang Jaya, Kempadang Baru, Kempadang Aman, Kampung Chempaka, Kampung Anak Air, Kampung Alor Kangkong, Kampung Pak Mahat, Taman Kuantan Jaya, Taman Aman Plus, Taman Derhaka, Bandar Putra, Peramu, Tanjung Lumpur dan Pormenade Villa."Selepas bekalan air disambung, pemulihan perbekalan akan mengambil masa sehingga 48 jam secara berperingkat. Tempoh masa gangguan dan pemulihan bekalan air di kawasan terjejas juga berbeza bergantung kepada jarak premis pengguna dan tekanan pada sistem agihan bekalan air," menurut kenyataan itu.


Jasa Samy Vellu amat besar buat negara - Saravanan

KUALA LUMPUR, 16 September- Jasa mendiang Tun S. Samy Vellu tidak boleh dibandingkan dengan pemimpin lain berikutan hasil sumbangan yang amat besar kepada masyarakat dan negara.Menteri Sumber Manusia, merangkap Timbalan Presiden MIC, Datuk Seri M. Saravanan berkata jasa mendiang akan sentiasa dikenang."Tun telah memainkan peranan penting sebagai pemimpin. Banyak tunjuk ajar diberikan kepada saya sehingga saya berjaya menjadi seorang Menteri Kabinet. Hampir 32 tahun saya bersama beliau, kami lalui pelbagai cabaran, senang, susah dan sebagainya," kata Saravanan kepada RTM ketika ditemui pada hari ini.Datuk Seri Saravanan yang juga Ahli Parlimen Tapah berkata setiap momen beliau bersama mendiang merupakan saat yang tidak boleh dilupakan. Samy Vellu yang dilahirkan pada 8 Mac 1936, meninggal dunia kira-kira pukul 7.00 pagi semalam di kediamannya pada usia 86 tahun.

Sementara itu, Menteri Kabinet, pemimpin dan orang ramai turut hadir bemula pagi ini bagi memberikan penghormatan terakhir kepada Tun S. Samy Vellu.Antaranya, Tengku Datuk Seri Zafrul Tengku Abdul Aziz (Menteri Kewangan), Datuk Seri Wee Ka Siong (Menteri Pengangkutan), Datuk Seri Mohamad Hasan (Timbalan Presiden UMNO), Gobind Singh Deo (Ahli Parlimen Puchong) dan Tan Sri Shahrizat Abdul Jalil (Bekas Menteri KPWKM)."Kami akan merindui mendiang dan saya ucapkan takziah kepada seluruh ahli keluarga," kata Tengku Datuk Seri Zafrul kepada RTM."Saya rasa inilah seorang negarawan yang sudah berjasa kepada negara lebih tiga dekad. Saya masih ingat, apabila beliau menjadi Menteri, mula bertugas pada pukul 5.30 pagi. Dari situlah saya kenali Tun," kata Wee Ka Siong.Komposer, penulis lirik dan lagenda muzik India Selatan, Vairamuthu turut hadir untuk memberikan penghormatan akhir kepada mendiang.Samy Vellu, merupakan presiden MIC dari 1981 hingga 2010 dan pemimpin paling lama berkhidmat dalam Kabinet hampir tiga dekad. Mendiang juga pernah bertugas sebagai penyampai berita di RTM pada 1964.


Bendera Perak dikibar separuh tiang, hormati kemangkatan Ratu Elizabeth II

IPOH, 16 September - Sultan Perak Sultan Nazrin Shah berkenan supaya bendera negeri dikibar separuh tiang sebagai menghormati kemangkatan Ratu Elizabeth II pada 9 September lepas.Setiausaha Kerajaan Negeri Perak Datuk Ahmad Suaidi Abdul Rahim dalam satu kenyataan memaklumkan, bendera Perak akan dikibarkan separuh tiang tiga hari bermula esok."Sultan Perak telah berkenan agar negeri ini mengibarkan bendera separuh tiang bermula esok hingga Isnin depan, bagi menzahirkan rasa dukacita baginda di atas kemangkatan Ratu Elizabeth II."Selain itu, atas hubungan baik Ratu Elizabeth II dengan istana dan kerajaan negeri, maka kibaran bendera separuh tiang akan dilaksanakan selama tiga hari sehingga sehingga selesai istiadat permakaman Ratu Elizabeth II pada hari Isnin," menurut Ahmad Suaidi.

Menurut laporan media, jasad Ratu Elizabeth II raja pemerintah paling lama menduduki takhta dalam sejarah British yang mangkat pada usia 96 tahun itu, kini berada di London dan ditempatkan Westminster Hall sehingga istiadat pemakaman negara diadakan.Baginda ialah raja kedua paling lama menduduki takhta dalam sejarah Eropah selepas Raja Perancis Louis XIV.Ratu Elizabeth II semasa pemerintahannya pernah melawat Malaysia sebanyak tiga kali iaitu pada 1972 bagi lawatan khas, 1989 sempena mesyuarat Ketua Negara Komanwel ke-11 dan 1998 sempena Sukan Komanwel ke-16.


(Hampir 200 bot pelbagai saiz menyertai perarakan bot berhias sejauh kira-kira 10 kilometer)

TRONG, 16 September- Hampir 200 bot pelbagai saiz menyertai perarakan bot berhias sejauh kira-kira 10 kilometer di sepanjang Sungai Kerang di sini sebagai meraikan Hari Malaysia.  Penolong Pengarah Jabatan Penerangan negeri, Hasan Ashaari Abu Bakar berkata penganjuran program kali ini agak berbeza berbanding tahun-tahun sebelumnya.Tahun ini Hari Malaysia diraikan bersama komuniti nelayan di kawasan luar bandar.  "Sepanjang perarakan ini kita bermula dari Jeti Sungai Kerang sehingga sampai ke kuala laut terbuka. Kita saksikan daripada bot yang kecil sehingga bot besar. Para nelayan ini telah menunjukkan jati diri dan kesetiaan kecintaan mereka kepada negara, " kata Hasan Ashari di sini.  Majlis pelepasan dilaksanakan Pengerusi Lembaga Kemajuan Ikan Malaysia (LKIM), Datuk Syed Abu Hussin Hafiz Syed Abdul Fasal di Jeti Sungai Kerang.  Bagi peserta, mereka amat mengalu-alukan penganjuran seumpama itu dan amat berharap ia dapat diteruskan pada masa akan datang.

(Perarakan bot berhias meriahkan sambutan Hari Malaysia)

"Acara ini kita akan jadikan sebagai acara tahunan. Kita akan masukkan dalam kalendar pelancongan daerah dan saya akan usahakan di peringkat negeri dan nasional," kata Syed Abu Hussin Hafiz."Saja hendak seronok bukan apa pun sebab untuk Hari Malaysia saya seronok-seronok cutilah di laut sehari demi Malaysia," kata peserta Farhan Md Said. "Harap tahun depan dan tahun -tahun seterusnya ada lagi program macam ini sebab program macam itu sepatutnya menyatukan semua rakyat tak kira kaum Cina Melayu India semua bersatu hati sebab hari ini Hari Malaysia kena rasa bangga dengan negara kita," ujar peserta, Anuar Saad. "Semangat cintakan Malaysia saya bersemangat seronok tengok ramai-ramai macam ni," luah peserta, Asiah Kassim.


Sultan Perak hadir beri penghormatan terakhir kepada mendiang Samy Vellu

KUALA LUMPUR, 16 September- Sultan Perak, Sultan Nazrin Muizzuddin Shah berkenan berangkat memberikan penghormatan terakhir kepada mendiang Tun S. Samy Vellu di kediamannya, Jalan Ipoh pagi tadi.Ketibaan baginda disambut Menteri Sumber Manusia merangkap Timbalan Presiden MIC, Datuk Seri M. Saravanan.Baginda menyampaikan ucapan takziah kepada keluarga mendiang, Toh Puan Indrani Samy Velu dan anak lelaki mendiang, Datuk Seri S. Vell Paari.Baginda kemudian berkenan berangkat pulang selepas 15 minit.Samy Vellu merupakan bekas Ahli Parlimen Sungai Siput dan lama berkhidmat sebagai wakil rakyat di Perak.Terdahulu, berita duka kehilangan pemimpin itu menyelubungi suasana pilu negara pada semalam. Beliau pernah berkhidmat sebagai Menteri Kabinet dan antara yang paling lama memegang jawatan selama 29 tahun.Beliau dilantik sebagai Menteri Kerja Raya daripada 1983 hingga 1989 dan 1995 hingga 2008, selain menjadi Ahli Parlimen Sungai Siput bermula 1974 hingga 2008.


Kebanyakan kes keracunan makanan di Perak berlaku di sekolah, IPT

IPOH, 16 September- Sebanyak 23 kes keracunan makanan melibatkan 900 individu dilaporkan di Perak dalam tempoh Januari hingga Ogos tahun ini.  Kebanyakan kes melibatkan sekolah dan institusi pengajian tinggi. Exco Perak, Mohd Akmal Kamarudin berkata, bagi memastikan keselamatan makanan di sepanjang rantaian makanan terjamin, Jabatan Kesihatan Negeri (JKN) telah memperluas skop kawalan keselamatan makanan melalui aktiviti persijilan dan pelesenan.  "Kita galakkan kepada mana-mana agensi, mana-mana syarikat, sekolah atau mana-mana pihak yang hendak mengadakan majlis, dapatkan daripada katerer yang bersijil.Kita galakkan, jadi dengan oleh sebab itu insya-Allah akan lebih ramai mengambil sijil tersebut," kata Mohd Akmal di sini. "Bila mereka dapatkan sijil itu mereka akan dipantau dan diajar satu persatu daripada pihak JKN la kepada pihak makanan ini, dengan itu kita dapat selamatkan insya-Allah banyak nyawa lagi ataupun kita dapat selamatkan daripada terkena penyakit hasil daripada keracunan makanan," tambah beliau.Lebih 4,000 pemeriksaan premis dijalankan Bahagian Keselamatan dan Kualiti Makanan JKN Perak.30 daripadanya diarah tutup bawah Seksyen 11, Akta Makanan 1983.

(Mohd Akmal ditemui berkata kebanyakan kes keracunan makanan di Perak berlaku di sekolah, IPT)


Kerjasama FRIM dan MTC, manfaat hasil kajian

JASIN, 16 September - Institut Penyelidikan Perhutanan Malaysia (FRIM) bersama Majlis Kayu-kayan (MTC) perlu memperluaskan lagi perkongsikan teknologi dan kepakaran menerusi beberapa bidang penyelidikan dengan beberapa negara dunia ke-3.  Langkah itu bagi memanfaatkan hasil kajian yang dilakukan FRIM selama ini serta membuka peluang lebih luas untuk memasarkan hasil perhutanan negara, kata Menteri Perusahaan Perladangan dan Komuditi, Datuk Zuraida Kamaruddin di sini.Kepakaran tersebut katanya, telah pun dikongsikan bersama negara luar seperti Kemboja dan Bangladesh.

(Zuraida bercakap kepada media selepasMajlis Penanaman Pokok di Stesen Penyelidikan FRIM Selandar)

"Banyak negara antaranya Bangladesh, India, Pakistan dan Combodia memang sedang membangunkannya, jadi ini adalah masa terbaik untuk Malaysia masuk ke negara berkenaan.Insya-Allah sambutan itu akan menggalakkan dan mereka amat rasa selesa untuk bekerjasama dengan Malaysia," katanya.Dalam pada itu, Zuraida berharap permintaan terhadap kayu-kayan untuk dieskport ke luar negara boleh mencapai hingga RM23 bilion meskipun negara berdepan situasi ketidaktentuan ekonomi.


Ops Tutup: JPJ Johor keluar 768 notis kesalahan

JOHOR BAHRU, 16 September- 768 notis dikeluarkan Jabatan Pengangkutan Jalan (JPJ) Johor, terhadap pengguna jalan raya atas pelbagai kesalahan, bermula 13 September hingga malam semalam. Ia menerusi Operasi Khas 'Ops Tutup' Lebuh Raya Utama, di Plaza Tol Skudai Arah Selatan, di sini.Operasi melibatkan kerjasama Jabatan Imigresen, Jabatan Alam Sekitar dan PLUS, menjalankan sekatan jalan raya di laluan masuk utama serta rondaan lebuh raya utama.  Pengarah JPJ Johor, Azmil Zainal Adnan berkata sebanyak 544 notis JPJ (P) 22 dikeluarkan, selain 115 notis arah timbang, mengikut Seksyen 63 (1).  Kesalahan tertinggi direkodkan, membawa barangan lebih muatan, dengan 140 kes dan tiada Lesen Kenderaan Barang–Barang (GDL), 119 kes.  Sebanyak 745 kenderaan perdagangan diperiksa, dengan 338 daripadanya diambil tindakan.  "Mereka tahu, kalau kata sebab kita pun, bila kita periksa kenderaan itu, kita tengok cara kenderaan itu sendiri...dari segi tayar, kita tahu kenderaan itu berat, kalau kata pemandu tak tahu itu bagi saya tidak logiklah, sebenarnya mereka tahu, terlalu berat," katanya ketika ditemui pada operasi berkenaan.

Turut dikeluarkan dua notis arah timbang dan dua notis lebih muatan, mengikut Agensi Pengangkutan Awam Darat (APAD) serta enam tangkapan warga asing oleh Jabatan Imigresen Malaysia (JIM).  Juga, 15 kompaun dan 18 notis, dikeluarkan JAS.


Konvoi motosikal RTM Melaka semarakkan Sambutan Hari Malaysia

SUNGAI RAMBAI, 16 September- 300 motosikal menyertai Kembara Hari Malaysia anjuran Kelab Sukan dan Kebajikan RTM Melaka.Kembara santai sepanjang 140km yang diadakan dengan kerjasama Kerajaan Negeri Melaka itu, bertujuan menyemarakkan Sambutan Hari Malaysia yang diraikan hari ini.  Pelbagai aktiviti disediakan di setiap lokasi persinggahan antaranya cabutan bertuah, kuiz dan edaran Jalur Gemilang.Konvoi kembara diketuai Exco Perindustrian, Pelaburan dan Pembangunan Usahawan Melaka, Datuk Seri Ab Rauf Yusoh.

(Konvoi kembara santai yang bertujuan menyemarakkan lagi Sambutan Hari Malaysia)

Pelepasan seawal pukul 8.30 pagi tadi disempurnakan Timbalan Menteri Pertanian dan Industri Makanan 1, Datuk Seri Ahmad Hamzah di kawasan rehat dan rawat, R&R Sungai Rambai.  Dalam pada itu, Ahmad Hamzah berharap melalui konvoi, semangat Keluarga Malaysia dapat disemarakkan dalam jiwa seluruh anggota masyarakat. "Ia mendapat sambutan daripada banyak peserta, kita tak sangka bukan sahaja dari Melaka malah dari luar Melaka. Ini satu bukti bahawa rakyat Malaysia benar benar menjiwai Sambutan Hari Malaysia," katanya di sini. Kembara Hari Malaysia akan singgah di lima lokasi perhentian iaitu Perkampungan Hang Tuah, Duyong; Dataran Sejarah Ayer Keroh; Masjid Ar Rasyidin, Alor Gajah; Universiti Melaka, Kuala Sungai Baru dan berakhir di Pulau Melaka.


Agong, Raja Permaisuri berkenan berangkat ke London, hadiri Istiadat Penghormatan Terakhir mendiang Ratu Elizabeth II

(Yang di-Pertuan Agong bersama Raja Permaisuri Agong berkenan mengaminkan doa sebelum berangkat United Kingdom di Kompleks Bunga Raya, KLIA/BERNAMA)

SEPANG, 16 September- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah berkenan berangkat ke London, United Kingdom hari ini bagi menghadiri Istiadat Penghormatan Terakhir dan Istiadat Pemakaman Negara mendiang Ratu Elizabeth II.Pesawat khas yang membawa Seri Paduka Baginda berdua berlepas dari Kompleks Bunga Raya, Lapangan Terbang Antarabangsa Kuala Lumpur (KLIA) pada pukul 10.30 pagi.Kedua-dua istiadat tersebut dijadual berlangsung pada 17 dan 18 September ini.

(Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bersama Raja Permaisuri Agong, Tunku Hajah Azizah Aminah Maimunah Iskandariah berangkat ke United Kingdom di Kompleks Bunga Raya, KLIA)/BERNAMA)

Dalam rangka Lawatan Khas tersebut yang bermula hari ini sehingga 21 September, Seri Paduka Baginda berdua turut berkenan berangkat menghadiri Majlis Resepsi Raja Britain, Raja Charles III, yang dijadualkan berlangsung pada 18 September.Yang Di-Pertuan Agong juga dijadual mengadakan pertemuan dengan beberapa ketua negara asing ketika berada di London sempena Lawatan Khas itu.Keberangkatan Seri Paduka Baginda berdua ke London adalah atas jemputan rasmi Kerajaan United Kingdom.Justeru, Lawatan Negara Seri Paduka Baginda berdua ke Singapura yang dijadualkan bermula pada 19 September ini ditangguh kepada satu tarikh yang akan diumumkan kelak.Al-Sultan Abdullah mempunyai hubungan baik dengan Baginda Raja Charles III dan persahabatan itu telah terjalin sejak lebih empat dekad lalu dan baginda berdua pernah bermain bersama dalam sukan Polo Berkuda, bermula pada zaman remaja, di pelbagai peringkat kejohanan antarabangsa.


Agong zahir ucapan Hari Angkatan Tentera Malaysia ke-89

KUALA LUMPUR, 16 September- Kebawah Duli Yang Maha Mulia Seri Paduka Baginda Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menzahirkan ucapan selamat menyambut Hari Angkatan Tentera Malaysia ke-89 kepada seluruh warga angkatan tentera, para veteran angkatan tentera dan semua yang pernah berkhidmat bersama Angkatan Tentera Malaysia (ATM).Selaku pemerintah tertinggi Angkatan Tentera Malaysia, Seri Paduka Baginda amat menyanjung tinggi dan merakamkan setinggi penghargaan di atas jasa, khidmat bakti dan pergorbanan yang dicurahkan oleh seluruh warga dan bekas anggota Angkatan Tentera Malaysia dalam melindungi kedaulatan dan keselamatan negara yang kita cintai bersama ini.Menerusi catatan di facebook Istana Negara, Seri Paduka Baginda turut menzahirkan setinggi penghargaan kepada seluruh keluarga para perwira ATM yang telah terkorban semasa bertugas dan dalam melindungi kedaulatan dan keselamatan negara.Seri Paduka Baginda mendoakan semoga roh mereka dicucuri rahmat oleh Allah SWT dan ditempatkan bersama solihin.Seri Paduka Baginda turut mendoakan semoga Angkatan Tentera Malaysia terus menjadi sebuah angkatan yang disegani dan dihormati di persada antarabangsa.Syabas dan tahniah.


Agong, Raja Permaisuri zahir ucapan Selamat Hari Malaysia

KUALA LUMPUR, 16 September- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah menzahirkan ucapan selamat Hari Malaysia 2022.Ucapan itu dizahirkan baginda berdua menerusi poster yang dimuat naik melalui Facebook rasmi Istana Negara, hari ini.

“Selamat menyambut Hari Malaysia 2022 16 September 2022.“Seri Paduka Baginda berdua mendoakan semoga Malaysia terus dilindungi daripada semua bentuk ancaman dan musibah, diberkati dan dikurniakan kemakmuran serta perpaduan yang berkekalan,” menurut catatan di poster berkenaan.Hari Malaysia yang disambut 16 Sept setiap tahun diadakan bagi memperingati pembentukan Malaysia.Tahun ini, sambutan peringkat kebangsaaan akan diadakan di Dataran Memorial Pengisytiharan Kemerdekaan, Banda Hilir, Melaka, malam ini.Ia juga merupakan sambutan peringkat kebangsaan julung kali diadakan di Semenanjung.- BERNAMA


Mahasiswa rai sambutan Semarak Patriotik IPT, pamer semangat cintakan negara

(Antara mahasiswa yang hadir pada sambutan Semarak Patriotik IPT di Pavilion Universiti Pertahanan Malaysia (UPNM), Sungai Besi)

KUALA LUMPUR, 15 September - Lebih 50,000 mahasiswa Institusi Pengajian Tinggi (IPT) hadir secara fizikal dan dalam talian pada sambutan Semarak Patriotik IPT bertempat di Pavilion Universiti Pertahanan Malaysia (UPNM), Sungai Besi, di sini.Ia sebagai tanda perpaduan warga IPT di samping mempamerkan semangat cintakan negara yang tinggi. Wartawan Berita RTM, Adliyah Habibullah yang membuat tinjauan mendapati keunikan dapat dilihat apabila mahasiswa hadir dengan busana tradisional dan ia jelas membuktikan kepelbagaian kaum dan etnik di Malaysia. Rata-rata mahasiswa menyambut baik penganjuran program sebegini kerana ia dilihat berupaya memupuk perpaduan. Sekali gus menerap nilai-nilai kebersamaan dan kesatuan menerusi persembahan etnik yang mempamerkan citra kepelbagaian Keluarga Malaysia.

(Para mahasiswa yang hadir pada sambutan Semarak Patriotik IPT bergambar bersama Perdana Menteri, Datuk Seri Ismail Sabri Yaakob)

"Bagi saya sebagai seorang pelajar, kita kena ingatkan diri kita tentang semangat juang orang terdahulu yang telah berbakti kepada negara kita, program ini memupuk semangat kemerdekaan dalam diri, kita ingat balik asal usul kita bagaimana sehingga di sini kita sekarang, kita harus bersyukur, kita dapat menjalinkan hubungan akrab bukan sahaja dengan kaum kita sendiri, Melayu Cina India, tetapi dengan semua kaum di Malaysia, contoh saya dan kawan-kawan lain kita jalinkan hubungan persahabatan dengan kaum-kaum lain termasuklah juga bumiputera Sabah, Sarawak," jelas Dhiyana Nasuha Rohata."Program ini memang amat bermakna untuk memupuk perpaduan mahasiswa dan mahasiswi, saya adalah antara buktinya memupuk patriotisme sebab saya pakai pakaian cina dan kawan-kawan saya pakai pakaian tradisional kaum lain dna ini menunjukkan kita bersama memahami antara satu sama lain," kata Logganaath a/l Jeeven"Saya sebagai etnik Cina dengan kawan-kawan lain dari etnik India, etnik Melayu, etnik dari Sarawak, Sabah, tiada masalah, walaupun kebudayaan lain,tapi kita makan sama-sama, buat kerja sama-sama, belajar pun sama-sama, walau pun budaya lain, tapi kita sama-sama belajar, ini adalah istimewa di Malaysia, negara lain tidak ada, hanya Malaysia sahaja," jelas Sim Pei-Qi.Seramai 1,200 mahasiswa IPT menampilkan persembahan menggambarkan keunikan Keluarga Malaysia dengan menggabungkan kepelbagaian muzik dan tarian dari pelbagai etnik merangkumi kaum Melayu, Cina, India, etnik Sabah dan Sarawak serta etnik minoriti di Malaysia. Lafaz bacaan ikrar Rukun Negara turut diadakan diketuai Pegawai Kadet, Mohamad Norizzaini Norizam dan bacaan ikrar tersebut dicatat dalam 'World Books Of Record' sebagai bacaan ikrar Rukun Negara paling ramai dengan penyertaan sebanyak 112,413 peserta.


Kewujudan KDL bawa fasa baharu evolusi perpustakaan

ALOR SETAR, 15 September- Kewujudan Perpustakaan Digital Kedah KDL membawa fasa baharu evolusi perpustakaan era teknologi terkini dengan penghasilan buku. Ia bukan sahaja diterbitkan dalam bentuk cetakan, namun dalam versi digital.  Raja Muda Kedah, Tengku Sarafuddin Badlishah Ibni Al Aminul Karim Sultan Salehuddin bertitah bahan bacaan versi digital mempunyai banyak kelebihan yang tersendiri.  Antaranya, ia dapat menjimatkan kos cetakan, dapat memelihara alam sekitar melalui pengurangan penggunaan kertas, serta menjimatkan kos pengedaran terutamanya bahan bacaan yang diterbitkan di luar negara.  Sehubungan itu, menurut baginda fungsi perpustakaan dan peranan menyediakan akses kepada bahan bacaan digital perlu diperluaskan.  Titah baginda lagi, pelaksanan projek tersebut adalah selaras dengan hasrat kerajaan mengurangkan jurang digital dalam kalangan rakyat Kedah.  Ia juga menjadi pemangkin kepada penggunaan e-sumber dan e-pembelajaran dengan prasarana moden serta ruang perkembangan kreativiti dan inovasi melalui peralatan elektronik dan akses internet tanpa wayar atau ‘wifi’ dengan kelajuan yang tinggi.  Tengku Sarafudin Badlishah bertitah demikian pada Majlis Perasmian Bangunan Perpustakaan Digital Kedah di Alor Setar. Hadir sama, Menteri Besar Kedah, Datuk Seri Muhammad Sanusi Md Nor. KDL menyediakan termasuk tempat belajar yang kondusif, bilik mesyuarat dengan fungsi interaktif serta bilik permainan ilmiah yang menggalakkan pembelajaran secara digital.  Terdapat 23 pangkalan data dari dalam dan luar negara yang disediakan KDL dan pengguna boleh mengakses lebih daripada 13.2 juta bahan bacaan dalam koleksi e-buku dengan yuran tahunan yang amat rendah dan berpatutan.

(Raja Muda Kedah, Tengku Sarafuddin Badlishah Ibni Al Aminul Karim Sultan Salehuddin menyampaikan titah ucapan pada Majlis Perasmian Bangunan Perpustakaan Digital Kedah di Alor Setar)


300 peniaga semai semangat cintakan negara, hias gerai dengan Jalur Gemilang

(Gerai-gerai yang dihiasi dengan bendera-bendera negeri dan jalur Gemilang)

KUALA TERENGGANU, 15 September- Semangat Bulan Kebangsaan terus disemarakkan menjelang sambutan Hari Malaysia yang akan disambut pada 16 September.  Di Pasar Kedai Payang, Kuala Terengganu 300 peniaga tidak ketinggalan menzahirkan rasa cinta akan negara dengan menghias premis dan gerai jualan dengan Jalur Gemilang serta bendera setiap negeri.  Pengerusi Persatuan Penjaja dan Peniaga Kecil Melayu Kuala Terengganu, Zakaria Yusoff berkata peniaga juga sanggup mengeluarkan peruntukan sendiri untuk menghias premis dengan Jalur Gemilang.  Katanya, secara tidak langsung program berkenaan dapat mengeratkan hubungan silaturrahim antara peniaga dan pelanggan serta menceriakan suasana pasar.  "Kita tak nak antara peniaga bertelingkah jadi dengan acara-acara begini, ia boleh merapatkan silaturrahim antara mereka disamping kita tanamkan semangat sayangkan negara dengan kibar Jalur Geilang,"katanya.Tambahnya langkah yang dilakukan itu sekali gus dapat mengembalikan kerancakan aktiviti di Pasar Payang selepas berdepan dengan COVID-19.  Beliau turut berharap program julung kali diadakan itu dapat diteruskan dan dijadikan acara tahunan.


Dr Aminuddin dilantik KSU MOSTI

PUTRAJAYA, 15 September - Datuk Dr Aminuddin Hassim dilantik sebagai Ketua Setiausaha Kementerian Sains, Teknologi dan Inovasi (MOSTI) berkuat kuasa hari ini.Perkara itu diumumkan Ketua Setiausaha Negara, Tan Sri Mohd Zuki Ali.Aminuddin, 54, sebelum pelantikan terkini itu adalah Ketua Pengarah Agensi Pengurusan Bencana Negara (Nadma).Beliau menggantikan Datuk Zainal Abidin Abu Hassan yang bersara wajib pada 26 Ogos lepas. Mohd Zuki berkata pelantikan Aminuddin itu adalah berdasarkan kelayakan, ciri-ciri kepimpinan dan pengalaman luas sepanjang memegang beberapa jawatan di pelbagai bidang seperti sumber manusia dan perancangan strategik serta pengurusan terutamanya di Kementerian Kewangan dan Perbadanan Putrajaya.

“Saya percaya dengan pengalaman, pengetahuan dan kredibiliti yang dimiliki, beliau dapat memacu agenda sains dan teknologi negara ke tahap yang lebih tinggi bagi pertumbuhan ekonomi, kelestarian persekitaran dan kesejahteraan masyarakat,” kata Mohd Zuki dalam kenyataan . Aminuddin telah berkhidmat selama 28 tahun sebagai pegawai tadbir dan diplomatik sejak 21 Mac 1984 dan mempunyai Ijazah Doktor Falsafah Pengurusan Ekonomi Alam Sekitar daripada Universiti York, United Kingdom.


Kapasiti PPS beroperasi secara penuh

PUTRAJAYA, 15 September - Pusat pemindahan sementara (PPS) untuk menempatkan penduduk terjejas banjir kini akan beroperasi pada kapasiti penuh manakala pemakaian pelitup muka ketika di PPS tidak diwajibkan sebaliknya digalakkan.Timbalan Ketua Pengarah (Bahagian Pelaksanaan Operasi) NADMA Meor Ismail Meor Akim berkata ia antara ketetapan yang diputuskan agensi itu bagi menghadapi Monsun Timur Laut (MTL) 2022/2023 yang dijangka bermula November ini hingga Mac 2023.Beliau berkata aktiviti memasak secara gotong-royong juga telah dibenarkan di PPS bagi membolehkan mangsa banjir mendapat makanan yang baik dan segar.“Untuk pemakaian pelitup muka, kita galakkan mereka yang berada di PPS untuk pakai bagi mencegah penularan COVID-19 tetapi tiada paksaan,” katanya kepada pemberita pada Program Agensi-Agensi Teknikal dan Sekretariat Jawatankuasa Pengurusan Bencana bersama Media di Markas SMART, Pulau Meranti dekat sini.Berikutan pandemik COVID-19 melanda negara sejak dua tahun lepas, kapasiti PPS telah dihadkan mengikut keluasan supaya tidak terlalu padat pada satu masa selain sebarang aktiviti memasak secara gotong-royong dilarang di PPS ketika bencana banjir dengan makanan ketika itu hanya dibekalkan secara bungkus.Musim MTL kebiasaannya mengakibatkan hujan lebat yang sering menyebabkan banjir besar terutama di negeri-negeri pantai timur. Jabatan Meteorologi Malaysia (MET Malaysia) meramalkan MTL 2022/2023 bermula pada November 2022 hingga Mac 2023.Kelantan, Terengganu dan Pahang dijangka mengalami hujan lebat monsun bermula November hingga Disember 2022, manakala Johor, Sabah dan Sarawak dijangka berhadapan hujan lebat monsun bermula Disember 2022 hingga Januari 2023.Sementara itu, Timbalan Ketua Pengarah (Operasi) Jabatan Kebajikan Masyarakat (JKM) Wan Noraidah Wan Mohd Zain berkata pek makanan sedia untuk dimakan menggunakan teknologi retort akan dibekalkan untuk mangsa banjir di PPS.

“Makanan dalam bentuk retort ini mudah disimpan di depoh dan mangsa banjir akan dapat makanan segera dalam tempoh 24 jam. Mereka hanya perlu rendam makanan itu dalam air dan ia boleh terus dimakan,” katanya.

Sebagai persediaan menghadapi MTL, beliau berkata JKM akan menjadikan PPS sebagai pangkalan hadapan iaitu lokasi penyimpanan makanan.“Sebelum bencana kita telah hantar bekalan makanan dan barang kebersihan terlebih dahulu, apabila banjir, kita telah siap sedia,” katanya. Dalam pada itu, Jabatan Pengairan dan Saliran (JPS) menaik taraf lebih 300 daripada 500 siren amaran banjir di seluruh negara.Ia sebagai persediaan menghadapi musim Monsun Timur Laut (MTL) menjelang November ini hingga Mac tahun depan.Ketua Pengarah JPS, Datuk Dr Md Nasir Md Noh berkata siren amaran dinaik taraf daripada segi bunyi dan akan disertakan dengan pengumuman sekiranya berlaku banjir di kawasan "hot spot" khususnya di penempatan penduduk."Kita menaik taraf sebenarnya. Siren sedia ada yang lama biasanya bunyi tidak beraapa kuat. Kebanyakannya sudah biasa dengan bunyi itu. Begitu juga pada musim COVID 19 ini, bunyi ambulan misalnya kita tambah ke tahap lebih tinggi," kata Md Nasir di sini.


KUALA LUMPUR, 15 September- Perdana Menteri Datuk Seri Ismail Sabri Yaakob menandatangani buku takziah di Kediaman Rasmi Suruhanjaya Tinggi British di Kuala Lumpur sebagai penghormatan terakhir kepada mendiang Ratu Elizabeth II.Perdana Menteri yang tiba pada pukul 3.55 petang disambut Pesuruhjaya Tinggi British, Charles Hay dan Timbalan Menteri Luar Datuk Kamarudin Jaffar.Beliau meluangkan masa kira-kira 30 minit di kediaman itu.Perdana Menteri sebelum ini mewakili kerajaan Malaysia merakamkan ucapan takziah kepada kerajaan dan rakyat United Kingdom berikutan kemangkatan Ratu Elizabeth II. Beliau menyifatkan legasi pemerintahan Ratu Elizabeth II akan terus dikenang dan akan selalu dihormati atas komitmen yang tidak berbelah bahagi terhadap Komanwel serta sumbangan berterusan baginda dalam usaha mengukuhkan hubungan dua hala antara United Kingdom dengan Malaysia.Ratu Elizabeth II, Raja Britain paling lama menduduki takhta, mangkat pada usia 96 tahun di Istana Balmoral di Scotland pada 8 September lalu. Jasad Ratu Elizabeth II ditempatkan di Istana Buckingham sehingga istiadat pemakaman negara di Westminster Abbey pada Isnin depan.

(PM tandatangan buku takziah Ratu Elizabeth II/BERNAMA)


Rakaman percakapan Bella di Pusat Temuduga Kanak-Kanak dimainkan

KUALA LUMPUR, 15 September - Video rakaman percakapan remaja perempuan sindrom Down yang dikenali sebagai Bella di Pusat Temuduga Kanak-Kanak dimainkan di Mahkamah Sesyen di sini.Video itu memaparkan remaja berusia 13 tahun itu, yang didakwa diabai dan didera pengasas Rumah Bonda Siti Bainun Ahd Razali, ditemu bual oleh pegawai polis dari Bahagian Siasatan Seksual, Wanita, Kanak-Kanak (D11) Jabatan Siasatan Jenayah selepas diselamatkan dari sebuah kondominium milik tertuduh di Wangsa Maju pada 12 Julai 2021.Bagaimanapun sebelum video itu ditayangkan, peguam Nur A'minahtul Mardiah Md Nor yang mewakili Siti Bainun memohon agar galeri awam dikosongkan memandangkan Bella adalah kanak-kanak bawah umur dan dilindungi di bawah Seksyen 6 Akta Keterangan Saksi Kanak-Kanak 2007.Hakim Izralizam Sanusi membenarkan permohonan itu dan mengarahkan hanya pihak pendakwaan, pembelaan, peguam pemerhati dan tertuduh berada di dalam mahkamah.Terdahulu, Timbalan Pendakwa Raya Nor Azizah Mohamad memaklumkan bahawa saksi yang dijadual memberi keterangan hari ini iaitu pakar psikiatrik yang mengendalikan kes Bella tidak dapat hadir kerana terbabit dengan sesi pembentangan lain berkaitan kepakarannya.

“Pendakwaan mempunyai lima lagi saksi termasuk seorang pakar psikiatrik, seorang doktor perubatan, dua pegawai penyiasat dan Bella sendiri. Saksi selepas pakar psikiatrik adalah Bella. Pakar psikiatrik perlu membantu mahkamah memahami ketidakupayaan dan keterbatasan intelektual Bella.“Pakar itu boleh beri contoh soalan yang boleh dikemukakan kepada Bella. Kami berpendirian Bella hanya boleh dipanggil selepas pakar psikiatri beri keterangan,” katanya.Siti Bainun, 30, mengaku tidak bersalah atas dua pertuduhan iaitu mengabai dan menganiaya Bella sehingga menyebabkan mangsa mengalami kecederaan fizikal serta emosi di sebuah kondominium di Wangsa Maju di sini antara Februari dan Jun 2021.Dia didakwa mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.Perbicaraan bersambung 21 September ini. - BERNAMA


Beberapa laluan di Persiaran Karpal Singh ditutup Sabtu ini

GEORGE TOWN, 15 September- Beberapa laluan di sekitar Persiaran Karpal Singh akan ditutup mulai pukul 8.00 pagi Sabtu ini bagi memberi laluan sempena Program Penang Yosakoi 2022.Ketua Polis Daerah Timur Laut ACP Soffian Santong berkata laluan terlibat akan ditutup secara berperingkat bertujuan untuk melancarkan aliran trafik dan mengawal lalu lintas sepanjang program berlangsung."Bagi Lebuh Sungai Pinang laluan masuk akan ditutup dan hanya laluan keluar boleh dilalui dan tiada kenderaan dibenarkan memasuki Lebuh Sungai Pinang untuk ke Persiaran Karpal Singh bermula pukul 8.00 pagi."Selain itu, laluan dari Venzy Tea ke Lebuh Sungai Pinang 6 turut ditutup kepada kenderaan umum bermula pukul 8.00 pagi," katanya dalam kenyataan di sini hari ini.Menurutnya, hanya kenderaan kenamaan seperti Ketua Menteri, Konsul Jeneral Jepun dan individu yang mempunyai akses VIP akan dibenar meletakkan kenderaan di kawasan tersebut.

Katanya penutupan laluan sepenuhnya ialah pada pukul 5.00 petang bagi tujuan perarakan dan akan jalan dijangka dibuka kembali mulai pukul 11.00 malam.Beliau berkata para pengunjung juga disaran meletakkan kenderaan di tempat yang telah disediakan penganjur iaitu di Wesley Methodist School, Jalan Perusahaan Jelutong dan Fisherman's Wharf.


Kenaikan kadar pinjaman PTPTN M40 (M1) bakal manfaat 64,301 pelajar IPTA

KUALA LUMPUR, 15 September- Pengumuman kenaikan kadar pinjaman Perbadanan Tabung Pendidikan Tinggi Nasional (PTPTN) kepada golongan M40 (M1) hari ini bakal memanfaatkan seramai 64,301 pelajar Institut Pengajian Tinggi Awam (IPTA).Menteri Pengajian Tinggi Datuk Seri Dr Noraini Ahmad berkata kenaikan kadar pinjaman yang melibatkan implikasi kewangan sebanyak RM183.5 juta untuk tempoh setahun itu adalah antara inisiatif kerajaan bagi meringankan beban pelajar di Institut Pengajian Tinggi (IPT) terutamanya daripada golongan M40."Kita prihatin dalam mendengar suara-suara terutamanya pelajar daripada keluarga M40 yang memohon supaya kita pertimbangkan (untuk diberi kenaikan kadar pinjaman)," katanya ketika ditemui Bernama selepas menghadiri perasmian Semarak Patriotik IPT di sini hari ini.Pada majlis itu, Perdana Menteri Datuk Seri Ismail Sabri Yaakob mengumumkan kenaikan kadar pinjaman PTPTN kepada golongan M40 (M1) dinaikkan daripada 75% kepada 100%.Perdana Menteri turut mengumumkan kerajaan bersetuju menyediakan kemudahan pinjaman komputer riba kepada peminjam PTPTN golongan M40 sebagai antara usaha kerajaan menjaga kepentingan mahasiswa Keluarga Malaysia.Mengulas lanjut, Noraini berkata kemudahan pinjaman komputer riba kepada peminjam PTPTN itu pula akan memanfaatkan seramai 33,837 pelajar IPT awam dengan implikasi kewangan sebanyak RM101.5 juta untuk tempoh setahun.

Menteri Pengajian Tinggi Datuk Seri Dr Noraini Ahmad / FOTO BERNAMA

Mengenai program hari ini, acara itu diiktiraf oleh Malaysia Book Of Records dengan mencatat penyertaan teramai melafazkan Ikrar Rukun Negara melibatkan seramai 112,413 pelajar IPT seluruh negara secara hibrid.Acara yang berlangsung di Stadium Pavilion, Universiti Pertahanan Nasional Malaysia (UPNM) hari ini turut menyaksikan penglibatan semua Universiti Awam, politeknik, kolej-kolej komuniti serta beberapa IPT Swasta di sekitar Lembah Klang. -BERNAMA


Banjir Marudi masih di paras bahaya

MIRI, 15 September- Perkembangan terkini banjir di Daerah Marudi, Miri. Setakat pukul 3 petang tadi, paras air di kawasan Marudi masih kekal menunjukkan amaran bahaya. Laporan dari Laman Web Rasmi Public Infobanjir Jabatan Pengairan dan Saliran Malaysia melaporkan bacaan paras air di Stesen Paras Air Marudi menunjukkan tren menaik dengan ketinggian air 3.66 meter berbanding pada pukul 10 pagi tadi. Bacaan paras air di Stesen Long Jegan menaik dengan bacaan 11.78 meter berbanding pagi tadi 11.73 meter manakala Stesen Benawa mencatatkan bacaan 7.78 meter iaitu menurun berbanding pagi tadi.  Stesen Long Teru pula masih pada mencatatkan bacaan 7.84 meter yang tidak menunjukkan perubahan paras air.  Ketiga-tiga stesen tersebut dilaporkan telah melebihi status Amaran.  Manakala, tiga stesen iaitu Kuala Tutong, Long Panai dan Batu Niah Bazaar masing-masing masih berstatus Waspada.  Tiada hujan dilaporkan di Stesen-stesen yang terbabit setakat ini.  Sementara itu laporan bomba yang dikongsi oleh Pemangku Ketua Zon Jabatan Bomba dan Penyelamat Malaysia Zon 6 Miri Penguasa Kanan Bomba 2, Ahmad Nizam Sapaiee memaklumkan, secara keseluruhannya, keadaan banjir di bahagian Miri masih dalam keadaan terkawal dan tiada pusat pemindahan sementara di buka setakat ini.  Sementara itu keadaan banjir Kampung Long Bemang, di Daerah Telang Usan telah mulai menurun sejak pagi tadi.  Penduduk terjejas di kampung tersebut adalah seramai 530 orang.

(Situasi banjir di salah sebuah kawasan penempatan di Marudi)


Menara ikonik bekalkan elektrik 2000 MW akan dibina

BUKIT MERTAJAM, 15 September - Tenaga Nasional Berhad (TNB) akan membina menara ikonik untuk membekalkan bekalan elektrik 2000 megawatt (MW) ke Pulau Pinang sepanjang Jambatan Pulau Pinang, kata Menteri Tenaga dan Sumber Asli Datuk Seri Takiyuddin Hassan di sini.Keperluan untuk menampung pembekalan elektrik di Pulau Pinang yang semakin meningkat, TNB akan membina menara talian atas 275kv sejauh 8.5km sepanjang Jambatan Pulau Pinang.Projek yang menelan kos bernilai RM500 juta itu dijangka siap pada tahun 2024.  "Ya ..projek ini adalah pembekalan elektrik diperingkat talian , atas talian, tidak di bawah laut, tidak di bawah jambatan. Sebagaimana yang disebut Ketua Menteri Pulau Pinang Chow Kon Yeow, dimana bekalan itu, atas talian, bukan bawah."Yang kita rasakan perlu, terutamanya Pulau Pinang sebagai sebuah negeri yang amat penting daripada segi ekonomi dan perindustria, jadi TNB sebagai syarikat utiliti negara, yang dipunyai kerajaan, kita membekalkan bekalan yang mencukupi," kata Takiyuddin.

(Takiyuddin bercakap kepada pemberita selepasMajlis Pelancaran Projek Pengukuhan Bekalan Elektrik Melalui Sambungtara Talian Atas di Pulau Pinang)

Majlis dirasmikan oleh Ketua Menteri, Chow Kon Yeow dan turut dihadiri oleh Datuk Indera Ir,Baharin Din, Presiden dan Ketua Pegawai Eksekutif Tenaga Nasional Berhad.  Projek berimpak tinggi ini akan menggunakan 31 menara tunggal menghubungkan Pencawang Masuk Utama (PMU) Stesen Janakuasa Perai ke PMU di The Light.  Projek ini akan memastikan bekalan elektrik di Pulau Pinang stabil dan sejajar dengan pemulihan ekonomi pasca pandemik.  Ia juga inisiatif TNB memodenkan Grid Nasional menjadi grid pintar dan memenuhi keperluan semasa.


300 siren amaran banjir dinaik taraf - JPS

PUTRAJAYA, 15 September- Kira-kira 300 daripada 500 siren amaran banjir di seluruh negara dinaik taraf bagi membolehkan isyarat amaran disampaikan dengan lebih berkesan kepada penduduk setempat, kata Ketua Pengarah Jabatan Pengairan dan Saliran (JPS) Datuk Ir Dr Md Nasir Md Noh.Dalam Program Agensi-Agensi Teknikal dan Sekretariat Jawatankuasa Pengurusan Bencana bersama Media di Markas SMART, Pulau Meranti dekat sini hari ini, beliau berkata penaiktarafan itu adalah dari segi bunyi yang kuat dan berbeza daripada siren polis atau ambulans, selain disertakan dengan pengumuman akan berlakunya banjir di kawasan terlibat.“Kita sedang tambahkan kuasa bunyi siren itu dan buat pengumuman, sebelum ini tiada pengumuman dibuat. Siren-siren ini dipasang di kawasan kritikal berlakunya banjir di seluruh negara," katanya dan menambah ujian siren amaran itu telah dilaksanakan bersama penduduk di kawasan tertentu.Pada Isnin lepas, Perdana Menteri Datuk Seri Ismail Sabri Yaakob berkata Mesyuarat Jawatankuasa Pengurusan Bencana Pusat (JPBP) yang dipengerusikannya bersetuju supaya bunyi amaran awal berbeza dengan bunyi siren yang lain seperti ambulans dan kereta peronda polis bagi mengelakkan kekeliruan.Sementara itu, Ketua Pengarah Jabatan Meteorologi Malaysia (MET Malaysia) Muhammad Helmi Abdullah berkata pihaknya akan menambah lima lagi radar cuaca milik jabatan itu menjadikan jumlah keseluruhan 19 radar menjelang tahun depan.“Dengan adanya radar ini, akan dapat memantapkan lagi operasi pemantauan cuaca, kita akan dapat keluarkan amaran hujan atau ribut petir dengan lebih cepat,” katanya.

Ketua Pengarah Jabatan Pengairan dan Saliran (JPS) Datuk Ir Dr Md Nasir Md Noh / FOTO BERNAMA

Musim Monsun Timur Laut (MTL) kebiasaannya mengakibatkan hujan lebat yang sering menyebabkan banjir besar terutama di negeri-negeri pantai timur. MET Malaysia meramalkan MTL 2022/2023 bermula pada November 2022 hingga Mac 2023.Kelantan, Terengganu dan Pahang dijangka mengalami hujan lebat monsun bermula November hingga Disember 2022, manakala Johor, Sabah dan Sarawak dijangka berhadapan hujan lebat monsun bermula Disember 2022 hingga Januari 2023. -BERNAMA


Bekas Timbalan Pengarah Kanan DBKL terlepas tuduhan rasuah

KUALA LUMPUR, 15 September - Bekas Timbalan Pengarah Kanan Dewan Bandaraya Kuala Lumpur (DBKL), Sabudin Mohd Salleh dilepas dan dibebaskan daripada dua tuduhan rasuah yang didakwa berlaku antara tiga ke empat tahun lalu.Hakim Rozina Ayob memutuskan demikian selepas mendapati pembelaan berjaya mematahkan dan menyangkal kes pendakwaan dengan memberikan penjelasan yang jujur.Mengikut pertuduhan sebelum ini, Sabudin, 60, yang ketika itu Timbalan Pengarah Kanan (Awam) di Jabatan Kejuruteraan Awam dan Pengangkutan Bandar DBKL, didakwa memperoleh suapan wang tunai berjumlah RM200,000 daripada Wong May Kuan.

Sabudin didakwa melakukan kedua-dua perbuatan itu di dalam kedai serbaneka di sebuah stesen minyak, Jalan Lingkaran Tengah 2, Bukit Antarabangsa di sini, dan di hadapan kediamannya di Ukay Perdana, Ampang, masing-masing pada 9 Jun 2018 dan 17 Januari 2019.Pertuduhan dikemukakan mengikut Seksyen 17 (a) Akta Suruhanjaya Pencegahan Rasuah Malaysia 2009 yang boleh dihukum di bawah Seksyen 24 (1) akta sama yang memperuntukkan hukuman maksimum penjara 20 tahun dan denda lima kali nilai suapan atau RM10,000 mengikut mana lebih tinggi, jika sabit kesalahan.


Masakan tradisional Perlis, di Laos

ARAU, 15 September - Empat pelajar Universiti Malaysia Perlis (UniMAP) telah mengharumkan nama negara di peringkat antarabangsa menerusi masakan tradisional negeri itu.Barang mentah seperti belacan dan rempah ratus diterbangkan dari Malaysia, bagi menyiapkan juadah istimewa.Masakan tradisional Melayu Perlis yang disediakan pada Program Jelajah Ilmu ke-16 di wilayah Luag Prabang, Laos adalah Laksa Kuala Perlis, Kurma Daging Perlis, Pulut Mangga Harum Manis dan Pekasam Perlis.Makanan tersebut dihidang kepada pengunjung sebuah hotel terkemuka di sana.Pelajar terlibat mengakui bangga dapat mempromosi negara dan negeri menerusi masakan.

"Tujuan masakan ini adalah untuk mempromosi makanan Perlis sempena jelajah ilmu ke-16 Universiti Malaysia Perlis (UniMAP). Apa yang kami bawa dari Perlis memang tidak akan ada di sini (Laos) adalah seperti bunga kantan, belacan, ikan pekasam dan juga laksa beras," kata pelajar UniMAP, Nurhani Nabila Mohd Noordin di sini.  Berkenan berangkat ke majlis tersebut, Raja Muda Perlis, Tuanku Syed Faizuddin Putra Jamalullai yang juga Canselor UniMAP.  Usaha mempromosi makanan Perlis di luar negara merupakan idea baginda.